COVID-19 Memperkukuh Solidariti Sosial

Hampir dua tahun pandemik COVID-19 melanda dunia, hingga kini belum kelihatan sebarang tanda-tanda pandemik ini akan berundur.  Di peringkat global, iaitu pada 13 Julai lalu, lebih daripada 188 juta kes COVID-19 dicatatkan, manakala kematian melebihi empat juta orang.  Sementara itu, Malaysia merekodkan sebanyak 855 949 kes dengan  6385 kematian. Kes tertinggi dicatatkan pada 17 Julai 2021, iaitu sebanyak 12 528 kes.  Meskipun ekonomi global dijangkakan pulih pada tahun ini, namun krisis kesihatan awam belum reda. Maka itu, pemberian vaksin yang dibuat secara besar-besaran bermula pada tahun ini dijangkakan dan diharapkan akan mampu mengurangkan kerebakan akibat pandemik pada peringkat global.

Sejak tahun lalu, apabila kebanyakan negara di dunia melaksanakan langkah pembendungan awal menangani COVID-19, perkataan “penjarakan fizikal” menjadi terkenal.  Di negara kita, di mana-mana sahaja, khususnya di tempat awam, kelihatan peringatan supaya orang ramai mengamalkannya.  Tidak ketinggalan pengumuman peringatan tentang pentingnya amalan penjarakan fizikal dibuat di mana-mana sahaja, antaranya di stesen Mass Rapid Transit (MRT), premis perniagaan, stesen TV dan radio.  Tidak  diragui bahawa penjarakan fizikal merupakan cara yang terbaik untuk memperlahankan kerebakan COVID-19. Akan tetapi, keberkesanannya juga bergantung pada langkah yang lebih dalam dan keras, iaitu solidariti sosial.

Bagi ahli sosiologi, Eric Klinenberg, penjarakan fizikal tidak memadai tanpa solidariti sosial. Beliau menegaskan bahawa, “Solidariti memotivasikan kita untuk menggalakkan kesihatan awam dan bukan sekadar untuk keselamatan peribadi kita sendiri. Solidariti memastikan kita tidak menyorok ubat, bekerjasama atau bertolak ansur di tempat kerja  atau tidak menghantar anak yang sakit ke sekolah. Solidariti memaksa kita membenarkan kapal dengan penumpang yang terkandas berlabuh dengan selamat di pelabuhan atau untuk mengetuk pintu rumah jiran yang tua”.

Klinenberg turut memberitahu bahawa apa-apa yang berlaku apabila negara terbenam dalam mitologi individualisme berlaga dengan pandemik yang menuntut solidariti sosial dan pengorbanan kolektif. Solidariti dapat mencegah epidemik kesunyian dan pengasingan sosial daripada membebankan orang yang paling rentan dalam masyarakat.

Ketika pandemik COVID-19 melanda, tahap  solidariti merupakan asas ketahanan dalam mana-mana masyarakat.  Pandemik ini merupakan satu daripada cabaran yang tidak pernah berlaku sebelumnya sehingga memaksa dunia mengharunginya. Oleh itu,  solidariti sosial memainkan peranan yang penting dalam menjambatani jarak sosial dan mengurangkan risiko kesihatan awam dengan membina kesedaran kolektif ketika masyarakat dilanda pandemik COVID-19.

Di negara kita,  solidariti sosial terbentuk apabila pandemik COVID-19 melanda dan memaksa Perintah Kawalan Pergerakan (PKP) 1.0 dikuatkuasakan mulai 18 Mac 2020. Solidariti sosial menyaksikan sukarelawan turut membantu petugas barisan hadapan dan orang ramai menghantar makanan untuk diagihkan kepada petugas barisan hadapan di hospital dan di kebanyakan sekatan jalan raya. Melalui media sosial, orang ramai  digalakkan supaya mematuhi arahan pihak berkuasa dan berkongsi maklumat yang sahih untuk bersama-sama membendung kerebakan sehingga munculnya slogan kita jaga kita.   Apabila vaksin diperkenalkan di negara ini, wujud pula usaha sebilangan individu yang tidak bertanggungjawab cuba menyebarkan maklumat palsu kepada rakyat agar mereka menolak suntikan vaksin dengan alasan yang tidak munasabah.  Namun begitu, perbuatan jahat tersebut disanggah oleh pelbagai usaha bersama-sama yang dibuat oleh kerajaan, badan bukan kerajaan (NGO) dan individu yang menyokong agar Program Imunisasi COVID-19 Kebangsaan (PICK) dijayakan dengan matlamat akhir agar negara dapat keluar daripada cengkaman COVID-19.

Tatkala pandemik COVID-19 terus melanda negara, sesetengah orang mula hidup dalam kesusahan  kerana hilang pekerjaan atau mata pencarian. Maka itu,  wujud kempen mengibarkan bendera putih yang digiatkan oleh individu dan NGO yang tertentu.   Meskipun ada ahli politik dan agamawan yang cuba menyekat kempen ini dengan memberikan beberapa alasan, namun rakyat Malaysia menunjukkan solidariti dengan segera membantu mereka yang memerlukan, bahkan ada peguam yang memaklumkan kepada saya bahawa sekiranya mereka yang mengibarkan bendera putih ditahan dan didakwa oleh pihak berkuasa, mereka sedia membantu individu berkenaan.


Mengapa Memilih Jenis Vaksin?

Untuk mendapatkan maklumat terkini, ikuti kami melalui Telegram

“Ting!“ Satu pemberitahuan daripada aplikasi MySejahtera diterima:

Apabila ikon tersebut ditekan, tertera maklumat tempat dan tarikh vaksinasi yang telah dijadualkan. “Alaa … saya tidak mahulah ambil vaksin di situ. Vaksin yang akan diberikan bukanlah jenis vaksin yang saya mahukan,” demikian antara respons segelintir rakyat Malaysia apabila menerima pemberitahuan janji temu vaksinasi menerusi Program Imunisasi COVID-19 Kebangsaan (PICK).

Baru-baru ini, hangat diperkatakan di media sosial mengenai isu pemilihan vaksin dalam kalangan masyarakat. Ada yang hanya mahu mendapatkan sesetengah jenis vaksin sahaja, katanya vaksin tersebut mempunyai tahap keberkesanan yang lebih tinggi. Ada pula yang tidak mahu menerima vaksin yang telah ditetapkan, bahkan memilih untuk mendapatkan jenis vaksin yang dikatakan lebih sesuai untuk orang Asia. Malah, ada yang berasa takut untuk mendapatkan vaksin yang dikatakan mempunyai risiko darah beku atau gumpalan darah, lantas membatalkan janji temu vaksinasi yang telah dijadualkan.

Menerusi laporan daripada akhbar dalam talian pada minggu lalu, Kementerian Kesihatan Malaysia (KKM) mengesan segelintir penerima vaksin COVID-19 yang sewenang-wenangnya membuat penjadualan semula vaksinasi mereka lantaran vaksin yang diberikan bukan daripada jenis yang mereka mahukan. Malah, dipercayai ada penerima yang sanggup menjadualkan semula sebanyak lebih daripada empat kali tawaran vaksinasi semata-mata kerana mahu menunggu vaksin yang diidamkan. Mengapakah hal seperti ini berlaku? Benarkah apa-apa yang dikatakan oleh segelintir masyarakat bahawa ada vaksin yang selamat dan ada yang tidak selamat untuk digunakan, malahan ada juga jenis vaksin yang terbaik?

Secara umumnya, vaksin merupakan satu daripada kaedah untuk mengawal penularan pandemik COVID-19 dan antara cara yang terbaik untuk melindungi masyarakat daripada penyakit ini. Vaksin COVID-19 berperanan merangsang sistem imun supaya apabila manusia terdedah kepada koronavirus SARS-CoV-2, tubuh badan boleh bertindak balas terhadap jangkitan COVID-19. Dalam proses penghasilan vaksin COVID-19, pelbagai platform seperti jujukan genetik mRNA, vektor virus, virus nyahaktif dan subunit protein telah digunakan untuk menyediakan vaksin koronavirus yang selamat dan berkesan.

Di Malaysia, terdapat beberapa jenis vaksin yang diletakkan di bawah Program Imunisasi COVID-19 Kebangsaan, iaitu Pfizer-BioNTech, Sinovac dan AstraZeneca, Sputnik V dan CanSino Biologics. Pada 16 Julai lalu pula, KKM memberikan kelulusan pendaftaran bersyarat kepada dua lagi vaksin COVID-19, iaitu Sinopharm dan Johnson and Johnson (Janssen) untuk kegunaan semasa bencana.

Namun begitu, timbul juga persoalan dalam kalangan masyarakat, mengapakah kerajaan membawa masuk pelbagai jenis vaksin ke Malaysia dan tidak menggunakan satu jenis vaksin sahaja? Antara sebab hal ini terjadi adalah kerana kekangan bekalan vaksin. Pada hakikatnya, terdapat banyak negara yang menunggu giliran untuk mendapatkan bekalan vaksin. Jika kita hanya menunggu satu jenis vaksin sahaja, hal yang demikian pastinya akan melambatkan proses vaksinasi untuk seluruh rakyat Malaysia.

Perdebatan dan pertelingkahan dalam kalangan masyarakat mengenai pemilihan jenis vaksin mendapat perhatian banyak pihak. Bagi meleraikan salah faham masyarakat mengenai pemilihan vaksin ini, seorang pegawai perubatan, Dr. Ikram Rauhi menjelaskan, “selain keberkesanan, sebenarnya kita perlu memahami beberapa elemen lain yang membezakan antara semua jenis vaksin, iaitu dari sudut harga, pengagihan, penyimpanan, kesan sampingan, kekerapan dos, serta bahan aktif yang terkandung dalam sesuatu vaksin.”

Menerusi perkongsian video di YouTube, Dr. Ikram Rauhi berkata, “sesetengah daripada kita hanya melihat kepada keberkesanan sesuatu vaksin. Sebagai contoh, vaksin Pfizer-BioNTech dikatakan mempunyai keberkesanan sehingga 95 peratus, manakala vaksin Sinovac berkesan antara 50.4 peratus hingga 91.25 peratus. Akan tetapi, keberkesanan sesuatu vaksin sebenarnya bergantung pada keturunan dan faktor genetik masyarakat di negara tersebut.”

Tambahnya lagi, “kita juga perlu faham, menurut standard Pertubuhan Kesihatan Dunia (WHO), sesuatu vaksin dikatakan berhasil apabila mencapai tahap keberkesanan minimum sebanyak 50 peratus. Apabila mencapai tahap ini, vaksin tersebut boleh digunakan kepada masyarakat.”

Pada Mei lalu, kerajaan memutuskan untuk tidak membenarkan rakyat Malaysia memilih jenis vaksin dalam PICK. Hal ini tidak lain tidak, bertujuan untuk mempercepat proses pemberian vaksin seterusnya membentuk imuniti kelompok di negara ini. Menurut laporan Sinar Harian pada 1 Jun lalu, Pakar Perubatan Kesihatan Awam Fakulti Perubatan dan Sains Kesihatan Universiti Sains Islam Malaysia (USIM), Profesor Madya Dr. Mohd Dzulkhairi Mohd Rani berkata, “vaksin yang terbaik ialah vaksin yang paling cepat diberikan kepada rakyat”.

Hal ini dikatakan demikian kerana walaupun formulasi setiap jenis vaksin berbeza-beza antara satu dengan yang lain, fungsi vaksin tetap sama, iaitu membina ketahanan badan melalui imuniti terhadap jangkitan.

Dalam laporan tersebut, Dr. Mohd Dzulkhairi turut berkata, “ada vaksin yang sesuai diberikan untuk situasi tertentu seperti wanita hamil, individu yang mengalami alahan dan sebagainya. Akan tetapi, pemberian jenis vaksin kepada golongan ini akan ditentukan oleh pihak kesihatan.” Oleh itu, setiap penerima vaksin bertanggungjawab memberikan maklumat yang jujur, tepat dan telus berkenaan dengan tahap kesihatan masing-masing dalam usaha melancarkan program vaksinasi negara.

Dalam hal ini juga, seharusnya tidak timbul isu pemilihan vaksin dalam kalangan masyarakat kerana pada hakikatnya, tujuan utama pemberian vaksin COVID-19 di seluruh dunia adalah untuk mencapai imuniti kelompok. Imuniti kelompok dapat disimpulkan sebagai perlindungan daripada penyakit berjangkit yang terbentuk apabila sebahagian besar kelompok masyarakat mempunyai imuniti dan terlindung daripada jangkitan penyakit tersebut. Menurut WHO, dianggarkan 60 peratus hingga 70 peratus populasi dunia perlu mempunyai daya tahan terhadap COVID-19 bagi membolehkan imuniti kelompok dicapai dan penularan COVID-19 dapat dikawal.

Menerusi PICK, pendekatan kerajaan adalah untuk memastikan sekurang-kurangnya 80 peratus penduduk dewasa Malaysia menerima vaksin menjelang Februari 2022 untuk mengurangkan penularan virus COVID-19 di negara ini. Jika dilihat pada statistik vaksinasi di negara ini, hingga 21 Julai 2021, sebanyak 14.6 peratus daripada populasi Malaysia telah pun menerima suntikan vaksin. Pada 15 Julai lalu, Malaysia mencatatkan dos suntikan tertinggi yang pernah diberikan dalam sehari sepanjang PICK, iaitu sebanyak 460 158 dos suntikan vaksin COVID-19 diberikan kepada rakyat.

Seiringan dengan hal ini, Timbalan Perdana Menteri, Datuk Seri Ismail Sabri Yaakob berkata, kemajuan kadar vaksinasi harian di Malaysia yang kini melepasi kadar purata per kapita vaksinasi dunia memberikan gambaran negara berada pada landasan yang tepat dalam usaha mencapai imuniti kelompok. Justeru, perkembangan itu membolehkan negara mencapai imuniti kelompok dalam masa terdekat dan seterusnya dapat kembali kepada kehidupan normal seperti sediakala.

Namun demikian, perkara ini tidak akan berjaya dicapai tanpa kerjasama penuh daripada semua rakyat Malaysia. Ketahuilah, matlamat pemberian vaksin tetap sama, iaitu untuk memutuskan rantaian penyebaran COVID-19, tanpa perlu memilih-milih jenis vaksin yang akan diterima jika tiada sebarang sebab yang munasabah.


Lebih 200 Organisasi Menggerakkan #RasuahBusters

Untuk mendapatkan maklumat terkini, ikuti kami melalui Telegram

Kuala Lumpur – Walaupun hanya bermula pada Januari lalu, “#RasuahBusters“ kini menjadi gelombang gerakan moral yang didukung oleh jutaan anggota daripada lebih 200 organisasi di seluruh negara.

Gabungan ini bersatu demi melaungkan kempen #RasuahBusters yang merupakan gelombang gerakan oleh rakyat demi rakyat untuk menghapuskan budaya memberi atau menerima rasuah serta sebarang bentuk penyalahgunaan kuasa dalam ekosistem di negara ini. Hal ini bertujuan untuk membersihkan sistem nilai yang telah korup, yang berlaku di segenap lapisan masyarakat tanpa mengira kaun dan agama.

Ketua Pasukan Teras #RasuahBusters, Datuk Hussamuddin Yaacub berkata, pemulihan gejala rasuah perlu dijalankan secara holistik dengan mengambil kira pandangan setiap rakan gabungan yang cukup berkepakaran dalam segmen kumpulan sasar masing-masing.

Tambah beliau, â€œsaya berasa bersemangat dan begitu terdorong dengan sokongan besar-besaran daripada setiap spektrum masyarakat, termasuk kalangan anak muda yang begitu komited untuk menerapkan integriti dalam sistem kepercayaan mereka. Walaupun perjalanan #RasuahBusters baru saja bermula, saya berharap agar sebarang perilaku rasuah tidak boleh lagi disembunyikan oleh sesiapa pun.“

Hussamuddin turut menjelaskan, selain rakan gabungan meneruskan misi masing-masing, “Malaysia Tanpa Rasuah“ akan menjadi laungan bersama dalam mencetuskan transformasi moral dan nilai untuk menjadikan rasuah sebagai musuh untuk diperangi bersama.

#RasuahBusters bersama-sama rakan kongsi mengambil langkah proaktif untuk berjaya dalam strategi terasnya dengan mengaktifkan kempen berikut:

Dalam pada itu, #RasuahBusters dan gabungannya menganjurkan pelbagai program demi mencapai objektifnya dan mengajak pihak-pihak yang berminat untuk tampil dan bekerjasama menjadikan hal ini sebagai pencapaian bersama.

Untuk mengetahui dengan lebih lanjut mengenai kempen ini, sekretariat #RasuahBusters boleh dihubungi melalui:
WhatsApp +6019-2128523 atau e-mel [email protected]


“Selamat Berjuang, Wira dan Wirawati Negara!“ – Radzi Jidin

Putrajaya – Menteri Kanan Pendidikan, Datuk Dr. Radzi Jidin, mengucapkan “Selamat Maju Jaya“ kepada kontinjen Malaysia yang akan berjuang dalam Sukan Olimpik Tokyo 2020 bermula pada 23 Julai hingga 8 Ogos 2021.

Dalam ucapan yang disampaikan menerusi satu hantaran Facebook, beliau turut menzahirkan penghargaan buat warga pendidik dan jurulatih yang berjaya melahirkan barisan atlet di negara ini.

Beliau berkata, “Saya difahamkan 18 atlet daripada 30 orang ahli kontinjen kita merupakan lepasan Sekolah Sukan Malaysia. Syabas buat warga pendidik dan jurulatih yang berjaya memupuk dan membentuk barisan atlet negara!“

“Semoga ini dijadikan inspirasi buat semua pelajar Sekolah Sukan Malaysia kini,“ ujarnya.

Menerusi hantaran tersebut, beliau turut mendoakan kesihatan, keselamatan dan kekuatan buat atlet Malaysia agar mereka dapat memberikan prestasi yang terbaik.

Olimpik Tokyo 2020 akan memperlihatkan perjuangan atlet Malaysia dalam acara akuatik, badminton, basikal, gimnastik, golf, memanah, menembak, olahraga dan pelayaran.

“Selamat berjuang, wira dan wirawati negara! Semoga kejayaan milik Malaysia,“ ujar Radzi.


Satu Pingat Emas Sasaran Realistik

Malaysia meletakkan sasaran untuk memenangi tiga pingat dengan satu daripadanya ialah kilauan emas pada temasya Sukan Olimpik 2020 di Tokyo, Jepun, yang akan membuka tirainya secara rasmi pada 23 Julai ini.

Menteri Belia dan Sukan, Dato’ Sri Reezal Merican Naina Merican baru-baru ini menjelaskan, sandaran utama diletakkan kepada atlet daripada tiga jenis sukan, iaitu badminton, berbasikal trek dan akuatik terjun dalam usaha mencapai sasaran itu.

Sasaran itu dianggap realistik selepas mengambil kira pelbagai faktor dan pandangan banyak pihak antaranya barisan atlet, jurulatih, pengurus pasukan dan agensi seperti Majlis Olimpik Malaysia, Majlis Sukan Negara serta Institut Sukan Negara.

Sasaran ini ada logiknya memandangkan atlet negara tidak mendapat banyak pendedahan antarabangsa berkompetitif tinggi beraksi sepanjang dua tahun belakangan ini disebabkan penularan pandemik COVID-19.

Difahamkan, atlet negara hanya dapat menyertai 32 daripada 89 pendedahan pertandingan yang telah diluluskan pada tahun 2020 dan 27 kejohanan sahaja yang sempat mereka ambil bahagian pada tahun ini sehingga tarikh kelayakan Olimpik Tokyo 2020 ditutup pada hujung bulan lepas.

Jika dibandingkan dengan edisi terdahulu di Rio de Janeiro, Brazil, pada tahun 2016, kontinjen negara yang pada ketika itu diwakili oleh 32 orang atlet daripada 10 jenis sukan langsung tidak diletakkan sebarang sasaran tetapi masih mampu membawa pulang empat pingat perak dan satu gangsa.

Empat pingat perak dimenangi oleh legenda perseorangan badminton lelaki dunia, Datuk Lee Chong Wei; beregu lelaki, Goh V Shem-Tan Wee Kiong; beregu campuran, Chan Peng Soon-Goh Liu Ying; dan pasangan terjun sensasi negara, Pandelela Rinong-Cheong Jun Hoong dalam acara 10 meter (m) platform seirama.

Satu gangsa Malaysia pula pada ketika itu diraih oleh jaguh acara berbasikal trek, Mohd Azizulhasni Awang yang baru sahaja dianugerahkan Darjah Kebesaran Dato’ Paduka Mahkota Terengganu yang membawa gelaran “Datuk”.

Pengiktirafan tertinggi itu semestinya membakar semangat Azizulhasni untuk menempa kejayaan memandangkan beliau adalah antara atlet harapan negara untuk bergelar juara dalam dua acara yang disertai olehnya, keirin dan pecut di Izu Velodrome, Tokyo.

Selain Azizulhasni, sandaran negara untuk meraih pingat emas pertama Olimpik Tokyo 2020 juga tertumpu kepada Pandelela yang mula memenangi gangsa sewaktu edisi London 2012 sebelum menukar kepada warna perak di Rio, lima tahun lalu.

Turut menggalas tanggungjawab besar itu ialah skuad badminton negara terutama gandingan Peng Soon-Liu Ying, selain mempertaruhkan kemampuan anak jati Alor Setar, Kedah, yang merupakan juara perseorangan lelaki Terbuka All England 2021, iaitu Lee Zii Jia.

Menariknya, pengumuman satu emas itu merupakan satu langkah berani yang diambil oleh Malaysia berbanding dengan tuan rumah, Jepun, yang dikhabarkan tidak menetapkan sebarang pingat, sama seperti Australia yang memansuhkan penetapan sasaran pada kali ini.

Bukan itu sahaja, negara jiran, Vietnam, yang meraih satu pingat emas dan satu pingat perak menerusi penembak, Hoang Xuan Vinh di Rio 2016, juga tidak meletakkan sebarang sasaran.

Situasi yang sama dilakukan oleh Singapura yang tidak mahu meletakkan tekanan tinggi kepada barisan atletnya walaupun mempunyai pemegang rekod Olimpik dalam acara 100 m kuak kupu-kupu lelaki, Joseph Schooling. Schooling melakar sejarah itu menerusi catatan 50.39 saat (s) selepas meraih pingat emas Rio 2016 untuk memadam rekod lama Olimpik milik Michael Phelps yang terpaksa akur di tempat kedua pada peringkat akhir acara berkenaan.

Walaupun berhadapan dengan kesukaran dan kekangan untuk melakukan persediaan yang terbaik, namun hal yang demikian bukan tugas mustahil buat 30 atlet terpilih negara untuk merealisasikan impian 32 juta rakyat Malaysia.

Cabaran negara pada hari pertama pembukaan Olimpik Tokyo 2020 akan dimulakan oleh dua orang pemanah negara, Khairul Anuar Mohamed dan Syaqiera Mashayikh. Mereka berdua akan mengharungi peringkat kelayakan untuk menentukan ranking individu masing-masing di Yumenoshima Park, pada 23 Julai.

Selepas itu, giliran skuad badminton negara memulakan saingan peringkat kumpulan yang diketuai oleh Peng Soon-Liu Ying; beregu lelaki, Aaron Chia-Soh Wooi Yik; serta beregu wanita, Chow Mei Kuan-Lee Meng Yean pada 24 Julai, diikuti oleh Lee Zii Jia (25 Julai) dan seterusnya perseorangan wanita, Soniia Cheah Su Ya (27 Julai).

Sebagai rekod, skuad pelayaran yang diwakili oleh Khairulnizam Afendy, Nur Shazrin Latif, Nuraisyah Jamil dan Juni Karimah Noor Jamali merupakan kumpulan pertama atlet Malaysia yang tiba di Tokyo pada 8 Julai lalu.

Nur Suryani Taibi (menembak); Pandelela, Leong Mun Yee, Nur Dhabitah Sabri, Wendy Ng Yan Yee (terjun); Farah Ann Abdul Hadi, Jeremiah Loo Phay Xing (gimnastik artistik); Welson Sim, Phee Jinq En (renang); dan lapan orang pemain badminton menjadi kumpulan terbesar negara ke Tokyo pada 17 Julai lalu.

Dua orang pemain golf negara, Gavin Green dan Kelly Tan pula berlepas ke Tokyo pada 22 Julai.

Kumpulan terakhir berangkat ke Olimpik Tokyo 2020 pada 25 Julai ini ialah dua orang atlet olahraga, Lee Hup Wei dan Azreen Nabila Alias; Azizuhalhasni, Muhammad Shah Firdaus Sahrom (berbasikal trek); dan Cheong Jun Hoong (terjun).


KPM dalam Fasa Akhir Penelitian Pertukaran Guru

Untuk mendapatkan maklumat terkini, ikuti kami melalui Telegram

Kementerian Pendidikan Malaysia (KPM) sentiasa memberikan perhatian yang serius berhubung dengan isu pertukaran guru, malah menurut Menteri Pendidikan, Datuk Dr. Radzi Jidin, KPM sedar perkara tersebut telah berlarutan sejak bertahun-tahun lamanya.

“Saya menerima pelbagai komen dan mesej berkaitan dengan permohonan pertukaran guru. Ada yang bertanya, apakah KPM tiada pendekatan baharu berhubung dengan dasar pertukaran guru? Untuk makluman, satu pendekatan yang lebih efisien dan menyeluruh berhubung dengan perkara ini kini berada dalam fasa akhir penelitian KPM. Apa-apa yang penting, dalam menimbang permohonan pertukaran guru, KPM perlu memastikan pembelajaran murid tidak terjejas. Hal ini bermaksud, kekosongan jawatan dan keperluan opsyen mata pelajaran di negeri dan di tempat yang dimohon merupakan pertimbangan utama,” jelas Dr. Radzi dalam kenyataannya yang dimuat naik menerusi Facebook miliknya pada petang ini.

Dr. Radzi turut menjelaskan bahawa beliau akan terus mencari kaedah yang terbaik dan memberikan perhatian untuk menyelesaikan isu tersebut.

“Dari pagi tadi saya meneliti dokumen dan juga berbincang berkaitan hal pertukaran guru ini. Insya-Allah, KPM akan terus ikhtiarkan yang terbaik demi masa hadapan pendidikan anak-anak generasi pewaris negara. Apa yang penting, teruslah memberikan kepercayaan kepada kami! Yakinlah, kami sentiasa menjunjung amanah yang diberikan dengan sehabis baik,” ujar Dr. Radzi.


“Sinkope” dan “klitik”

Apakah perbezaan antara sinkope dengan klitik?


Sidang Khas Dewan Rakyat Bermula Esok

ESOK, ahli parlimen akan menghadiri Sidang Khas Dewan Rakyat selepas persidangan Parlimen ditangguhkan sejak awal tahun ini berikutan pandemik COVID-19. Persidangan ini sesungguhnya amat dinanti-nantikan oleh seluruh rakyat Malaysia lebih-lebih lagi apabila melihat peningkatan kes yang semakin melonjak sejak belakangan ini.

Sebagai rekod, pada hari ini Malaysia mencatatkan sebanyak 17 045 kes COVID-19, iaitu jumlah tertinggi yang pernah dicatatkan. Daripada jumlah tersebut, Selangor mendahului jumlah kes dengan 8500 kes, diikuti Kuala Lumpur (2045) dan Kedah (1216). Maka itu, Sidang Khas Dewan Rakyat diharapkan dapat mencari kaedah yang terbaik untuk Malaysia memutuskan rantaian COVID-19 dan memastikan imuniti kelompok mampu dicapai selaras dengan Program Imunisasi COVID-19 Kebangsaan (PICK).

Esok juga akan menyaksikan buat pertama kalinya untuk tahun ini, ahli parlimen akan berkumpul di bawah satu bumbung bagi mendengar penerangan, mengajukan soalan dan membahaskan beberapa perkara berkaitan dengan Proklamasi Darurat dan langkah kerajaan untuk menangani pandemik COVID-19.

Persidangan selama lima hari ini akan dilaksanakan secara bersemuka dengan kehadiran semua ahli parlimen di dalam dewan. Begitu pun, mereka perlu mematuhi prosedur operasi standard (SOP) yang ketat, iaitu penjarakan sosial, pemakaian pelitup muka dua lapis dan menjalani ujian saringan COVID-19 yang diwajibkan kepada semua ahli parlimen, petugas parlimen dan media yang hadir membuat liputan.

Umum mengetahui bahawa persidangan Parlimen pada tahun ini tidak dapat diadakan berikutan perisytiharan darurat di seluruh negara yang bermula pada 12 Januari lalu dan berkuat kuasa hingga 1 Ogos ini. Pada ketika itu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memperkenankan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung gejala wabak COVID-19.

Seri Paduka Baginda turut memberikan perkenan untuk tempoh pelaksanaan darurat hingga 1 Ogos 2021 atau hingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan. Perkenan tersebut diberikan selepas Perdana Menteri, Tan Sri Muhyiddin Mohd Yassin menyembah maklum keputusan Mesyuarat Jemaah Kabinet dan mengambil kira rundingan Seri Paduka Baginda dengan Raja-Raja Melayu.

Menurut Datuk Pengelola Bijaya Diraja, Datuk Indera Ahmad Fadil Shamsuddin perkenan darurat itu mengambil kira keselamatan diri rakyat dan kepentingan negara. Sekiranya pandemik COVID-19 tidak dibendung dan dikawal dengan berkesan, Yang di-Pertuan Agong percaya keadaan tersebut akan memudaratkan kesihatan rakyat dan kesejahteraan negara. Sehubungan dengan itu, Seri Paduka Baginda menasihati rakyat supaya bertenang, tabah dan cekal dalam menghadapi pelaksanaan darurat dan Perintah Kawalan Pergerakan demi keselamatan dan kepentingan bersama-sama.

Walau bagaimanapun pada 16 Jun lalu, Seri Paduka Baginda menzahirkan pandangan supaya persidangan Parlimen perlu diadakan secepat mungkin bagi membolehkan Pelan Pemulihan Negara (PPN) dan pelaksanaan Ordinan Darurat 2021 dapat dibahaskan oleh ahli Dewan Rakyat. Ternyata Seri Paduka Baginda amat menyedari tentang peranan Parlimen sebagai platform penting untuk wakil rakyat bersidang bagi membincangkan pelbagai isu khususnya yang berkaitan dengan penularan wabak COVID-19. Ahli Dewan Rakyat juga diseru untuk berbincang berkenaan peruntukan perbelanjaan kerajaan bagi membantu rakyat yang dalam kesempitan dan memfokuskan usaha memulihkan semula ekonomi negara yang terjejas akibat pandemik COVID-19.

Maka itu, pada 5 Julai lalu, kerajaan bersetuju untuk menasihati Yang di-Pertuan Agong supaya Sidang Khas Dewan Rakyat bagi penggal ketiga diadakan selama lima hari, iaitu pada 26 hingga 29 Julai 2021 serta 2 Ogos 2021, manakala persidangan Dewan Negara ditetapkan pada 3 hingga 5 Ogos 2021. Sidang Khas Parlimen merupakan mesyuarat yang diadakan semasa majlis dalam tangguhan dan mengikut Peraturan-peraturan Majlis Mesyuarat Dewan Rakyat Peraturan 11 (3) urusan mesyuarat itu hendaklah ditetapkan oleh Perdana Menteri dan pemberitahuan berkenaan urusan itu perlu dihantar kepada ahli parlimen tidak lewat dari masa hendak diadakan mesyuarat itu.

Mesyuarat Khas Penggal Ketiga Parlimen Ke-14 itu juga berbeza daripada mesyuarat penggal biasa antaranya tanpa istiadat pembukaan oleh Yang di-Pertuan Agong, perbahasan rang undang-undang (RUU) dan sesi soal jawab lisan. Sebaliknya, urusan mesyuarat khas itu adalah bagi membentangkan Proklamasi Darurat serta Ordinan-ordinan Darurat yang dibuat di bawah Proklamasi Darurat itu mengikut Perkara 150 (3) Perlembagaan Persekutuan.

Turut dijadualkan adalah pembentangan Proklamasi Darurat mengenai Pilihan Raya Kecil Parlimen Gerik, Perak dan Bugaya, Sabah, serta penerangan daripada menteri berhubung dengan PPN, program vaksinasi, pelaksanaan darurat dan pakej bantuan ekonomi.

Sebagai rekod, Sidang Khas Parlimen sebelum ini pernah diadakan ketika kerajaan berhadapan dengan isu Gaza pada 12 Januari 2009; MH17, pada 23 Julai 2014; dan Isu Perjanjian Perkongsian Trans-Pasifik (TPPA) pada 26 hingga 27 Januari 2016.


Rekod Kebangsaan Dipecahkan di Kolam Renang Tokyo

Untuk mendapatkan maklumat terkini, ikuti kami melalui Telegram

Tokyo – Perenang wanita negara, Phee Jinq En mencipta sensasi apabila memecahkan rekod kebangsaan dalam acara 100 meter (m) kuak dada pada Sukan Olimpik Tokyo 2020 hari ini.

Atlet berusia 23 tahun dari Subang Jaya, Selangor ini berjaya mencatat masa satu minit 08.40 saat (s) untuk menduduki tempat kedua peringkat saringan dua yang berlangsung di Pusat Akuatik Tokyo, Jepun.

Catatan itu sememangnya satu pencapaian yang amat membanggakan buat Jinq En yang baru menamatkan pengajiannya di Universiti Purdue di Indiana, Amerika Syarikat pada tahun ini. Catatan 1:08:40s itu berjaya memecahkan rekod lama 100m kuak dada kebangsaan, iaitu 1:08.50s yang dilakukan Jinq En sewaktu memenangi pingat emas pada Sukan SEA Manila 2019.

Walau bagaimanapun, Jinq En terlepas peluang untuk menempatkan diri dalam kelompok 16 terbaik untuk melangkah ke separuh akhir 100m kuak dada apabila menghuni tangga ke-29 daripada keseluruhan 47 orang perenang. Begitu pun, pujian seharusnya diberikan  kepada Jinq En kerana catatan itu jauh lebih bagus berbanding dengan prestasi yang ditunjukkannya ketika  Sukan Olimpik 2016 di Rio de Janeiro, Brazil.


Peluang Zii Jia Semakin Cerah

TOKYO – Pembawa Jalur Gemilang, Lee Zii Jia menepati ramalan selaku sandaran utama Malaysia apabila merakam kemenangan pertama dalam saingan Badminton Perseorangan Lelaki Kumpulan M Sukan Olimpik Tokyo 2020.

Zii Jia yang menghuni ranking kelapan dunia itu tidak menghadapi masalah untuk menjinakkan lawannya dari Ukraine, Artem Pochtarov dengan kemenangan 21-5, 21-11 di Plaza Sukan Musashino Forest, Jepun hari ini.

Kemenangan tersebut meletakkan bekas pelajar Sekolah Sukan Bukit Jalil (SSBJ) itu berada pada landasan yang tepat untuk melangkah ke pusingan kalah mati jika berjaya menumbangkan pemain Perancis, Brice Leverdez selepas ini.

Selain Zii Jia, Olimpik Tokyo pada kali ini turut menyaksikan enam orang bekas pelajar SSBJ mewakili skuad badminton negara, iaitu perseorangan wanita, Soniia Cheah Su Ya; beregu lelaki, Aaron Chia-Soh Wooi Yik; beregu wanita, Chow Mei Kuan-Lee Meng Yean dan pemain beregu campuran, Goh Liu Ying.

Walau bagaimanapun, saingan gandingan Mei Kuan-Meng Yean dan Liu Ying serta pasangan beregu campurannya, Chan Peng Soon terkandas apabila peluang kedua-dua wakil negara itu ke pusingan seterusnya sudah pun tertutup.

Cabaran Aaron-Wooi Yik masih disandarkan apabila bakal turun ke gelanggang bertemu dengan pilihan kedua kejohanan dari Indonesia, Mohammad Ahsan dan Hendra Setiawan pada hari ini. Soniia pula akan turun memulakan kempen Olimpik Tokyo 2020 menentang Laura Sarosi yang dijadualkan berlangsung esok.

Sebagai rekod, SSBJ mempunyai 12 orang bekas pelajar yang bersaing di Tokyo pada ketika ini termasuklah Dato’ Azizulhasni Awang untuk  sukan berbasikal trek, Farah Ann Abdul Hani (gimnastik artistik), Lee Hup Wei (olahraga), Azreen Nabila Alias (olahraga) dan Welson Sim (renang).

Bukan sahaja SSBJ, malah Sekolah Sukan Tunku Mahkota Ismail (SSTMI) juga mempunyai enam orang bekas pelajar yang mewakili kontinjen negara di Tokyo, iaitu seorang pemanah, Syaqiera Mashayikh dan lima orang penerjun, Pandelela Rinong, Leong Mun Yee, Cheong Jun Hoong, Ng Yan Yee serta Nur Dhabitah Sabri.


Olimpik Tokyo: Azizulhasni dan Rahsia Jentera Bernilai RM13 Juta

Jaguh berbasikal trek negara, Dato’ Mohd. Azizulhasni Awang mempertaruhkan basikal istimewanya yang dikatakan telah menelan kos perbelanjaan sehingga RM13 juta untuk meraih pingat emas pada Sukan Olimpik Tokyo 2020.

Pelumba berusia 33 tahun dari Terengganu ini dilihat sudah tidak sabar untuk menguji jenteranya selepas mendapat versi sentuhan akhir basikal model WX-R Vorteq sebelum berlepas ke Jepun baru-baru ini. Hal itu sudah tentu membakar semangat Azizulhasni sebelum turun ke Velodrom Izu untuk membuka saingannya di pentas Olimpik Tokyo bagi kategori pecut yang dijadualkan pada esok, 4 Ogos 2021 sebelum berentap dalam acara kegemarannya, keirin tiga hari kemudian.

Motivasi Azizulhasni kini berada pada tahap yang tertinggi kerana beliau berbekalkan “senjata” berwaran hitam dan perak yang telah menjalani proses penyelidikan dan pembangunan (R&D) yang mencecah kos RM13 juta.

Basikal itu dibina khas untuk Azizulhasni dan seorang lagi pelumba Olimpik negara, Muhammad Shah Firdaus Sahrom menerusi kerjasama antara Institut Sukan Negara (ISN) dengan sebuah syarikat dari United Kingdom, TOTALSIM Ltd. yang mempunyai kepakaran dalam kejuruteraan aerodinamik.

Boleh dikatakan kesemua peminat sukan tanah air juga sebenarnya sudah tidak sabar untuk melihat prestasi pecutan kedua-dua pelumba harapan negara itu menggunakan jentera WX-R Vorteq memandangkan harga pasaran basikal berkenaan dikatakan bernilai RM300 ribu. Harga tersebut sememangnya menimbulkan pelbagai reaksi dalam kalangan para peminat sukan berbasikal yang mengatakan nilainya tidak masuk akal kerana harga tersebut mampu membeli sebuah kereta ataupun seunit pangsapuri kos rendah.

Walau bagaimanapun, Azizulhasni tampil menjelaskan dalam temu bual menerusi Instagram Live Astro Arena baru-baru ini berkenaan harga basikalnya yang diperbuat daripada bahan karbon fiber yang menggunakan teknologi terkini aerodinamik yang bertujuan untuk memastikan rintangan angin lebih rendah.

Pemenang pingat gangsa Sukan Olimpik 2016 di Rio de Janeiro, Brazil itu menjelaskan bahawa harga tersebut sengaja diletakkan dengan kadar yang tinggi agar tidak dibeli oleh pesaing daripada negara lain sebelum bermulanya temasya Olimpik Tokyo 2020. Hal itu juga bertujuan untuk melindungi teknologi basikal itu yang sudah melalui pelbagai proses R&D sejak empat tahun lalu supaya setiap data tidak “dicuri” oleh pelumba lain dalam perjalanan Malaysia memenangi pingat emas pertama di pentas Olimpik.

Menurut Azizulhasni, setiap negara yang bertanding akan menggunakan pelbagai cara dan helah untuk menyembunyikan keistimewaan teknologi basikal masing-masing. Hal ini selepas badan induk berbasikal dunia, Union Cycliste Internationale (UCI) meletakkan syarat ketat bahawa setiap basikal dan peralatan yang akan digunakan dalam Olimpik Tokyo 2020 perlu dijual dan boleh dibeli oleh orang awam sebagai berlaku adil kepada semua negara yang bertanding termasuk Malaysia.

“Kita cuba lindungi teknologi basikal kita daripada digunakan oleh orang lain. Kita sudah penat melabur dan lakukan banyak R&D.  Oleh sebab itu, pihak yang menguruskannya sengaja meletakkan harga yang tinggi dan tidak masuk akal supaya orang tidak membelinya. Ada sesetengah negara yang meletakkan harga yang sedikit mahal daripada pasaran, tetapi lebih rendah daripada kita dengan mengenakan syarat pembelian minimum adalah sebanyak 50 buah. Siapa nak beli basikal sampai 50 buah? Inilah strategi yang dilakukan oleh negara lain bagi mengelakkan basikal ciptaan mereka dibeli oleh negara pesaing,”  Azizulhasni.

Azizulhasni yang pernah menjuarai acara keirin pada Kejohanan Dunia 2017 di Hong Kong mendedahkan bahawa UCI berbuat demikian selepas menerima aduan daripada banyak negara termasuk Malaysia berhubung dengan penggunaan basikal “rahsia” oleh dua gergasi Eropah, iaitu Jerman dan Great Britain dalam beberapa edisi Olimpik yang terdahulu.

The Pocket Rocketman itu berasakan bahawa Malaysia mempunyai keupayaan untuk memenangi perlumbaan, namun ketinggalan beberapa langkah ke belakang pada garisan permulaan disebabkan oleh faktor tertentu antaranya kelengkapan basikal yang Malaysia miliki tidak setanding dengan negara pemenang pada Sukan Olimpik Rio 2016. Mungkin tidak banyak yang mengetahui bahawa sukan berbasikal trek pada masa kini sudah diibaratkan seperti perlumbaan Formula Satu (F1) kerana melibatkan banyak penyelidikan dan mengguna pakai teknologi dalam setiap kelengkapan pertandingan.

Maka itu, Olimpik Tokyo 2020 pada kali ini dilihat sebagai peluang terbaik untuk ISN membuktikan kepentingan sains, teknologi dan perubatan sukan dalam membentuk prestasi atlet pada tahap yang tertinggi. Jika berjaya membawa pulang pingat atau lebih manis dengan kilauan emas, kejayaan itu sudah tentu mampu menukar senario industri sukan era moden kini yang sudah tertumpu kepada tiga elemen tersebut dalam menentukan prestasi atlet hingga ke peringkat global.

Begitu pun, semua itu bukanlah tugas yang mudah bagi skuad berbasikal negara bimbingan jurulatih dari Austalia, John Beasley kerana mereka perlu melepasi halangan raja pecut Great Britain, Jason Kenny. Selain Azizulhasni, Kenny juga mempunyai misi tersendiri kerana mahu menjadi pelumba Great Britain terbanyak memenangi Olimpik memandangkan beliau kini terikat dengan lapan pingat emas bersama-sama legenda negara berkenaan, Chris Hoy.

ISN menerusi Program Podium pastinya meletakkan harapan yang cukup tinggi buat Azizulhasni dan Shah Firdaus untuk menampilkan kayuhan luar biasa menggunakan basikal WX-R Vorteq agar badan induk itu boleh terus bekerjasama rapat dengan para atlet, persatuan sukan kebangsaan serta Majlis Sukan Negara.

Seandainya membuahkan hasil, tidak mustahil ISN akan terus bertungkus lumus untuk memastikan Malaysia dapat melahirkan lebih banyak jaguh dunia yang akan menyinar pada peringkat antarabangsa, khususnya menjelang penganjuran Olimpik seterusnya, iaitu di Paris, Perancis pada tahun 2024. Ayuh Azizulhasni, buktikan Malaysia boleh!


Memahami Nilai Negara Bangsa

Untuk mendapatkan maklumat terkini, ikuti kami melalui Telegram

Sudah hampir 64 tahun negara merdeka dan menjadi sebuah negara yang berdaulat. Pada usia ini, sudah tentulah meletakkan kita amat dewasa untuk memahami dan menghormati nilai sebuah negara bangsa. Apabila Perjanjian Malaysia 1963 ditandatangani, maka lahirlah bangsa Malaysia yang berlandaskan prinsip Perlembagaan Persekutuan yang diakui oleh Pertubuhan Bangsa-Bangsa Bersatu (PBB).

Bangsa yang digunakan dalam konteks Malaysia dan negara beraja bersusur galur daripada rakyat raja. Rakyat raja merupakan istilah kerakyatan dan membawa maksud yang sama kepada kewarganegaraan. Oleh itu, bangsa itu wujud dalam kerangka kerajaan atau negara. Sebuah negara atau empayar atau kesatuan tidak tersyarat untuk dibangunkan oleh satu etnik atau satu keturunan sahaja. Hal ini dikatakan demikian kerana tidak banyak negara yang terdiri daripada etnik tunggal. Orang Melayu sendiri terdiri daripada pelbagai kumpulan etnik dan bukannya etnik tunggal.

Tertegaknya suatu negara, empayar atau kesatuan kerana adanya sistem politik yang menguruskan hal ehwal ahli komunitinya sama ada terdiri daripada satu etnik atau kumpulan etnik. Bangsa itu merujuk suatu negara, empayar atau kesatuan begitu juga sebaliknya. Ringkasnya, suatu bangsa itu boleh berada dalam bentuk negara, empayar atau kesatuan negeri-negeri.

Sementara itu, bangsa dari sudut sains politik dan undang-undang ditakrifkan dalam kerangka negeri atau negara. Bangsa berkerangka lebih besar daripada kumpulan etnik kerana etnik dan kumpulan etnik itu menjadi ahli komuniti dalam suatu bangsa, melainkan mereka yang tidak bernegara.

Negara bangsa merangkumi dua elemen, iaitu aspek kewarganegaraan dan hubungan yang erat dengan watan sebuah negara yang berdaulat. Dalam kerangka kebangsaan Malaysia, Perlembagaan Persekutuan membenarkan perpaduan dalam kepelbagaian atau unity in diversities. Kepelbagaian dalam negara bangsa terserlah melalui kebebasan beragama serta amalan adat resam dan budaya yang berbeza dalam kerangka undang-undang.

Ternyata di Malaysia,  setiap kaum boleh mengekalkan adat resam dan budaya masing-masing selari dengan dasar kebudayaan kebangsaan. Kebebasan beragama bagi setiap warganegara turut dijamin di samping kedudukan Islam sebagai agama bagi persekutuan. Hidup beragama ini menjadi teras kepada nilai kesopanan dan kesusilaan seperti yang dimasyhurkan dalam  prinsip kelima Rukun Negara.


Wacana Air Mata Gaza Menyedarkan Masyarakat tentang Penderitaan Palestin

Kota Bharu – Program Suara dari Lembah Gaza (SDLG) anjuran Dewan Bahasa dan Pustaka (DBP) yang bermula pada 25 Julai 2021 diteruskan dengan program wacana yang bertajuk “Wacana Air Mata Gaza: Tawa dan Duka” yang dianjurkan oleh DBP Wilayah Timur dan Wadah Pencerdasan Umat Malaysia (WADAH) Kelantan. Program ini disiarkan secara langsung melalui Studio Siaran Langsung Media Sosial Dewan Bahasa dan Pustaka (DBP) pada 30 Julai 2021 (Jumaat), pukul 10.30 pagi.

Program ini dianjurkan bertujuan untuk menelusuri kisah Palestin, menghayati pengorbanan mereka, dan menderma bagi menampung beban dan kesengsaraan hidup masyarakat Palestin, kesan daripada peperangan dan bedilan yang berpanjangan daripada Zionis Israel. Sumbangan yang diterima akan disalurkan kepada Palestin melalui Tabung Musa‘adah Palestin yang dilaksanakan oleh Jabatan Kemajuan Islam Malaysia (JAKIM).

Program dimulakan dengan ucapan perasmian oleh YBhg. Dato’ Haji A. Aziz Deraman, mantan Ketua Pengarah DBP merangkap Presiden Pertubuhan Peradaban Melayu Malaysia Kelantan (PERADABAN), yang seterusnya mendeklamasikan sebuah sajak yang bertajuk Zionisme.

Panel yang diundang khas bagi membicara isu Palestin ini ialah Abdallah I.S. S. [email protected] atau lebih mesra dipanggil Abe Loh, iaitu rakyat Palestin yang telah menetap di Kelantan, manakala Haji Mat Nasir Ismail bertindak sebagai moderator.

Abe Loh antara lain menyuarakan rasa sedih beliau akan penderitaan yang ditanggung oleh saudaranya di Palestin. Beliau menyeru rakyat Malaysia umumnya, dan umat Islam khususnya, untuk sama-sama membantu rakyat Palestin.

“Palestin bukan untuk orang Palestin sahaja. Ini tanah Islam, ada Masjid al-Aqsa dan tanah waqaf umat Islam, jadi semua kena tolong. Dan bukan untuk orang Islam sahaja kerana Isa a.s. juga lahir di sini. Ini soal kemanusiaan yang memerlukan perhatian seluruh dunia,” katanya.

Menurut Abe Loh, terdapat lebih dua juta rakyat Palestin di dalam penjara terbesar di Gaza. Israel pula telah menutup jalan ke Gaza, menyebabkan barang keperluan tidak dapat dibawa masuk. Penderitaan itu ditambah lagi dengan suasana pandemik COVID-19 dan 80 peratus rakyat Palestin tidak mempunyai pekerjaan.

“Saya minta tolong semua orang jangan lupa, jangan ada yang syahid baru kita bangun. Beritahu anak-anak tentang Palestin, dan tolong sentiasa doakan untuk mereka,” ujarnya penuh harapan.

Program tersebut mendapat sambutan baik daripada khalayak dan rata-rata netizen memuji usaha yang dilakukan oleh pihak DBP ini.

Program diakhiri dengan persembahan oleh Siti Nur Zafran Zainal Abidin daripada Gabungan Penulis Muda Negeri Kelantan/Penyair Kebangsaan (GEMA) yang mendeklamasikan puisi bertajuk Aku Anak Perang.


Kebersamaan dalam Memperjuangkan Isu Kemanusiaan di Palestin

Untuk mendapatkan maklumat terkini, ikuti kami melalui Telegram

Kuala Lumpur – Isu kemanusiaan di Palestin tidak seharusnya dilihat dari aspek perjuangan agama semata-mata, namun harus dilihat daripada konteks kemanusiaan sejagat. Oleh itu, bersempena dengan program Suara dari Lembah Gaza, Dewan Bahasa dan Pustaka (DBP) telah menganjurkan Forum Nilai Murni Sejagat: Kebersamaan dalam Kepelbagaian yang disiarkan menerusi Studio Siaran Langsung Media Sosial DBP pada pukul 10 pagi tadi.

Forum tersebut menampilkan dua orang panel yang juga merupakan aktivis kemanusiaan dalam memperjuangkan isu Palestin. Mereka ialah Teo Ann Siang, daripada MyCARE dan Krishna A/L Illangovan yang merupakan aktivis kemanusiaan. Apabila mengupas berkaitan dengan misi kemanusiaan yang dikendalikan oleh MyCARE, Ann Siang mengatakan bahawa MyCARE telah memberikan bantuan kemanusiaan kepada 22 buah negara, termasuklah di Kem Pelarian Cox’s Bazar, Bangladesh dan Palestin.

Tanpa melihat isu Palestin sebagai isu agama semata-mata, Krishna telah terlibat secara aktif dalam mengetengahkan isu Palestin dengan mengadakan forum dan menghasilkan beberapa penulisan sebagai perkongsian dalam komuniti beliau. “Hasilnya, saya dan rakan-rakan telah berjaya mendedahkan isu kemanusiaan di Palestin dalam kalangan masyarakat Tamil, khususnya,” tambah Krishna.

Isu kemanusiaan yang dialami di Palestin, khususnya di Gaza turut mendapat perhatian daripada Kerajaan Malaysia sejak berdekad-dekad lamanya. Menurut Ann Siang, “sebagai bukti kerajaan Malaysia menentang sekeras-kerasnya penindasan yang dialami oleh rakyat Palestin, kerajaan Malaysia tidak pernah mengiktiraf kedudukan Israel sejak dahulu lagi dan sekali gus telah membuktikan bahawa Malaysia antara negara yang lantang bersuara dalam isu kemanusiaan di Palestin.”

Isu penindasan di Gaza kelihatannya tidak dapat menemui jalan pengakhiran. Hal ini dinyatakan oleh Ann Siang bahawa Persatuan Bangsa-Bangsa Bersatu (PBB) telah memaklumkan bahawa pada tahun 2020, Gaza tidak sesuai untuk didiami. Walau bagaimanapun, bantuan tetap terus disalurkan seperti perubatan, pendidikan, kewangan dan kemahiran.

Dalam konteks menyerapkan semangat kemanusiaan terhadap isu Palestin tanpa mengira agama dan budaya, Ann Siang berpendapat bahawa sistem pendidikan di negara kita seharusnya menerapkan isu kemanusiaan, terutamanya yang terjadi di Palestin dan jangan menganggap bahawa isu kemanusiaan merupakan isu bermusim semata-mata.

Sebagai tanda solidariti dan kebersamaan, bersama-samalah kita menyalurkan bantuan dalam meringankan penderitaan rakyat Palestin. Sumbangan wang tunai boleh disalurkan terus ke Tabung Musa’adah COVID-19 JAKIM-YMM melalui nombor akaun 86-0221818-6 (Bank CIMB Islamic) dengan rujukan DBP Palestin. Forum tersebut boleh ditonton di sini.


Suara dari Lembah Gaza: Remaja dan Perjuangan

Kuala Lumpur – Program Diskusi Remaja: Remaja dan Perjuangan yang disiarkan secara langsung pada 31 Julai 2021 (Sabtu), pukul 2.00 petang menerusi Studio Media Sosial Dewan Bahasa dan Pustaka (DBP) mendapat sambutan dan respons positif daripada khalayak.

Program ini diadakan bersempena dengan program Suara dari Lembah Gaza anjuran Dewan Bahasa dan Pustaka bersama-sama Jabatan Kemajuan Islam Malaysia (JAKIM), Universiti Kebangsaan Malaysia (UKM), Kesatuan Mahasiswa Universiti Malaya (UM), Majlis Perwakilan Pelajar Universiti Putra Malaysia (UPM), Majlis Perwakilan Pelajar Universiti Sains Malaysia (USM) dan Majlis Perwakilan Mahasiswa Universiti Teknologi Malaysia (UTM).

Diskusi remaja ini bertujuan untuk mengumpulkan dana untuk rakyat Palestin melalui Tabung Musa’adah COVID-19 JAKIM-YWM (Yayasan Waqaf Malaysia) selain membincangkan isu yang berkaitan dengan remaja dan perjuangan mereka.

Sebanyak lima orang ahli panel diundang untuk mengupas isu yang dibincangkan, iaitu Wan Afiq Ikhwan Wan Alias, Azizah Arfian, Muhammad Aiman Lukqman Aizul Hisham, Muhammad Huzaifi Ismut dan Ahmad Aiman Afnan Ahmad Nazli. Moderator bagi program ini pula ialah Muhammad Firdaus Hamdan.

Segmen pertama dalam program ini membincangkan pandangan kesemua ahli panel berkaitan dengan konflik antara Israel dengan Palestin dari sudut agama, sejarah, undang-undang, politik dan kemanusiaan. Bagi segmen kedua pula, terdapat kupasan tentang definisi perjuangan bagi remaja pada masa ini. Selain itu, terdapat juga diskusi tentang cara yang perlu dilakukan oleh remaja bagi menangani krisis identiti yang menjadi punca perjuangan mereka untuk menegakkan keadilan kabur atau kurang berkesan.

Seterusnya, dalam segmen kedua juga ada membincangkan tentang pengaruh teknologi terhadap perjuangan remaja kini. Persoalan tentang remaja masa ini tiada misi dan visi, mempunyai mental yang lemah serta tiada hala tuju perjuangan yang jelas turut dikupas dalam program ini. Di samping itu, diskusi tentang cabaran yang dihadapi oleh remaja pada hari ini khususnya dalam pandemik COVID-19 dijelaskan secara terperinci oleh ahli panel.

“Jika ingin melihat pemimpin pada masa hadapan, maka lihatlah anak muda pada hari ini,” ujar Huzaifi.

Program diakhiri dengan dendangan lagu Berita kepada Kawan oleh Mohamad Ammal Shafiq Osman (Amal) daripada Akademi Fantasia. Tonton Diskusi Remaja: Remaja dan Perjuangan di sini.


ACeIO Malaysia Prihatin terhadap Integriti di Institut Pengajian Tinggi

Kuala Nerus – Persatuan Pegawai Integriti Bertauliah (ACeIO) Malaysia prihatin terhadap integriti di institusi pengajian tinggi (IPT) khususnya dalam kalangan mahasiswa dan sedia bersama-sama IPT baik universiti awam mahupun swasta dalam usaha membudayakan integriti dan antirasuah. Hal ini demikian kerana mahasiswa merupakan tunjang penting yang bakal mewarisi kepimpinan dan pentadbiran di negara ini.

Presiden ACeIO, Ahmad Sabri Mohamed berkata demikian selepas mendengar pembentangan secara dalam talian oleh Pengerusi Perhubungan ACeIO Negeri Terengganu berkaitan dengan kolaborasi ACeIO dengan Universiti Malaysia Terengganu (UMT) dalam pembudayaan integriti dan antirasuah di universiti pada hari ini.

Profesor Dr. Mazlan Abd Ghaffar menyambut baik kesediaan ACeIO untuk berkolaborasi dengan UMT dalam menganjurkan program dan aktiviti pengukuhan kebolehan serta kompetensi dalam pengurusan integriti serta antirasuah.

Beliau yang menjalankan tugas sebagai Naib Canselor UMT ketika dihubungi berkata, hasrat ACeIO ini selari dengan falsafah UMT sendiri, iaitu ilmu dan amal yang bersepadu berlandaskan keimanan kepada Allah ialah tonggak kepada usaha universiti dalam menyediakan modal insan yang berwibawa untuk kesejahteraan sejagat. Mengulas lanjut, beliau berkata, UMT sentiasa bersedia untuk bekerjasama dengan semua pihak dalam pembudayaan integriti dan antirasuah khususnya dalam kalangan mahasiswa.

Pengarah Suruhanjaya Pencegahan Rasuah Malaysia (SPRM) Negeri Terengganu, Ruslan Che Amad, mengalu-alukan keprihatinan semua pihak termasuklah IPT dan ACeIO dalam mengukuhkan nilai integriti dan antirasuah dalam kalangan masyarakat khususnya dalam kalangan mahasiswa. Pihaknya juga sentiasa bersedia membantu mana-mana pihak termasuklah IPT dan ACeIO dalam menjayakan agenda pengukuhan integriti dan antirasuah dalam masyarakat.

Beliau mengucapkan penghargaan dan terima kasih kepada UMT serta ACeIO yang sentiasa bekerjasama rapat dengan SPRM dalam menjayakan program yang dianjurkan. Beliau berharap hubungan dan kerjasama yang sedia terjalin ini terus diperkukuh lagi demi Malaysia tercinta.

Pengerusi Perhubungan ACeIO Negeri Terengganu, Mohd Juhari Ab Kadir  memaklumkan bahawa ACeIO berterima kasih kepada UMT dan SPRM yang sentiasa memberikan sokongan dan kerjasama kepada ACeIO khususnya dalam menjayakan agenda integriti dan antirasuah dalam kalangan masyarakat termasuklah mahasiswa di Terengganu. Beliau berkongsi tentang persetujuan ACeIO yang akan berkolaborasi dengan UMT untuk menganjurkan Persidangan Antarabangsa Undang-undang, Integriti, Antirasuah dan Audit bersempena dengan Hari Integriti Nasional yang akan disambut pada November nanti.

Persidangan yang akan diadakan secara dalam talian itu nanti menyasarkan penyertaan sebanyak 1000 orang daripada kalangan ahli akademik, pengamal undang-undang, pegawai integriti serta pegawai audit dari dalam dan luar negara. Persidangan ini juga diharap akan mengangkat masyarakat dan negara Malaysia di mata dunia sebagai masyarakat dan negara yang prihatin terhadap pembudayaan integriti dan antirasuah secara global.

Sehubungan dengan itu, beliau menyeru semua pihak agar sentiasa prihatin terhadap pembudayaan integriti dan antirasuah di Malaysia. Beliau juga mengajak semua sahabat CeIO untuk bersama-sama ACeIO membantu kerajaan dalam menjayakan agenda integriti dan antirasuah nasional.


Pelan Antirasuah DBP 2021 ‒ 2025: Manifestasi Ketelusan Perkhidmatan Awam

Untuk mendapatkan maklumat terkini, ikuti kami melalui Telegram

Kuala Lumpur, 5 Ogos 2021 – Dewan Bahasa dan Pustaka (DBP) terus mengorak langkah dalam memberikan kualiti perkhidmatan yang lebih telus dan berintegriti kepada masyarakat. Hal ini jelas ditunjukkan melalui kesungguhan pelaksanaan organisasi yang baru sahaja meraikan ulang tahunnya yang ke-65 baru-baru ini dalam meningkatkan keutuhan dan keberkesanan tadbir urus di DBP.

Pelan Antirasuah DBP 2021 – 2025 telah dilancarkan secara rasmi oleh Tan Sri Dato’ Seri Mohd Zuki Ali, Ketua Setiausaha Negara. Majlis pelancaran tersebut telah diadakan secara maya yang disiarkan secara langsung menerusi semua saluran media sosial rasmi DBP dan pelantar penerbitan digital DBP atau JendelaDBP pada pukul 2.30 petang. Yang turut hadir ialah Profesor Datuk Seri Dr. Awang Sariyan, Pengerusi Lembaga Pengelola DBP, Datuk Abang Sallehuddin Abg. Shokeran, Ketua Pengarah DBP, dan Dato’ Padilah Ali, Timbalan Ketua Pengarah (Dasar) DBP merangkap Pengerusi Jawatankuasa Pembangunan Pelan Antirasuah DBP 2021 – 2025, serta seluruh warga kerja DBP.

“Kerajaan sentiasa berusaha memerangi gejala rasuah secara serius khususnya dalam sektor awam. Maka atas sebab itu, Pelan Antirasuah Organisasi (OACP) diperkenalkan sebagai inisiatif mandatori di bawah Pelan Antirasuah Nasional (NACP) 2019 – 2023, khususnya Strategi 2, iaitu ‘Memperkukuh Kecekapan Penyampaian Perkhidmatan Awam’ dan Strategi 6, iaitu ‘Memupuk Tadbir Urus Baik dalam Entiti Korporat’,” ujar Tan Sri Mohd Zuki dalam ucapan perasmiannya.

“Badan berkanun termasuk DBP diwajibkan membangunkan Pelan Antirasuah Organisasi (OACP) dengan dibantu oleh Suruhanjaya Pencegahan Rasuah (SPRM), Pusat Governans, Integriti dan Antirasuah Nasional (GIACC) dan Institut Integriti Malaysia (IIM). Isu rasuah dan kelemahan tadbir urus dalam jentera kerajaan tidak pernah diabaikan malahan ditangani secara bersistem dan bersepadu,” tegas beliau lagi.

Pelan ini dibangunkan berasaskan kerangka sistem kerja sedia ada dengan mengambil kira pandangan warga kerja DBP secara holistik. Pelan ini memberikan tumpuan terhadap empat Bidang Keutamaan, iaitu Tadbir Urus; Pengurusan Kewangan; Pengurusan Bahasa, Sastera dan Penerbitan; dan Khidmat Pengurusan. Selain itu, Pelan Antirasuah DBP 2021 – 2025 telah menggariskan empat Strategi, tujuh Objektif Strategik dan 42 Inisiatif untuk dilaksanakan dalam tempoh lima tahun.

Amalan rasuah merupakan suatu kesalahan undang-undang dan sosial yang boleh menjejaskan imej dan nama baik negara. Amalan ini, jika tidak dibendung, sudah tentu akan mengakibatkan kerugian yang besar kepada negara. Dalam konteks ini, penjawat awam ialah golongan yang paling berisiko terdedah kepada kegiatan rasuah dan penyalahgunaan kuasa, khususnya pegawai yang menguruskan hal berkaitan dengan kewangan dan perolehan kerajaan sekiranya mereka tidak memiliki sikap amanah.

Tan Sri Mohd Zuki juga telah mengarahkan semua penjawat awam sama ada di peringkat kementerian, jabatan dan agensi kerajaan agar lebih proaktif dalam merekayasa sistem penyampaian perkhidmatan bagi memenuhi keperluan pelanggan dengan sebaiknya. Sekiranya terdapat kelemahan dalam prosedur atau peraturan, tindakan segera perlu dilaksanakan untuk membetulkannya. Kesediaan memantapkan kecekapan dalam pelaksanaan fungsi keseluruhan jabatan berteraskan prinsip cepat, tepat dan berintegriti perlu menjadi keutamaan. Sebarang kelewatan atau kerenah birokrasi melibatkan jabatan kerajaan perlulah dielakkan kerana hal ini bukan sahaja menjejaskan produktiviti malah boleh menimbulkan tanggapan negatif yang dikaitkan dengan amalan rasuah dan ketirisan.

Sebelum mengakhiri ucapan, Tan Sri Mohd Zuki turut merakamkan penghargaan dan ucapan tahniah kepada Lembaga Pengelola DBP, pengurusan tertinggi, dan seluruh warga kerja DBP yang telah berusaha gigih membangunkan pelan ini. Beliau turut berharap pencapaian ini dapat dijadikan sumber inspirasi dan perangsang kepada agensi kerajaan yang lain dalam membangunkan pelan antirasuah di organisasi masing-masing.


DBK KPT-DBP: Bukti Kemegahan terhadap Bahasa Melayu

Putrajaya – Bersempena dengan Program Dekad Bahasa Kebangsaan (DBK) 2022,  Kementerian Pengajian Tinggi (KPT) dengan kerjasama Dewan Bahasa dan Pustaka (DBP), pada pagi ini menganjurkan Pertandingan Sahibba yang melibatkan penyertaan kakitangan awam KPT dan agensi di bawahnya.

Bertempat di Pusat Sumber KPT, pertandingan tersebut berjaya menarik sebanyak 16 orang peserta yang berentap merebut hadiah utama berupa wang tunai dan hadiah iringan berupa majalah terbitan DBP.

Setelah bersaing dalam tiga pusingan, dengan mengumpulkan markah sebanyak 242 (pada pusingan akhir), Nik Zarifahana Mohd Fakri, Pembantu Pustakawan Bahagian Khidmat Pengurusan KPT, berjaya dinobatkan sebagai Johan Pertandingan Sahibba DBK KPT-DBP 2022.

Sementara itu, naib johan disandang oleh Nor Hafizah Abdul Rahman, dari Bahagian Education Malaysia (BEM) Jabatan Pengajian Tinggi yang berjaya mengumpulkan 236 markah. Nur Khairunnisa Abu Hasan, dari Bahagian Akaun, pula berjaya menyandang tempat ketiga dengan markah terkumpul sebanyak 230.

Antara tujuan utama pengajuran Pertandingan Sahibba DBK KPT-DBP termasuklah memperbanyak kosa kata dan mempersegar kecintaan serta kemegahan terhadap bahasa kebangsaan dalam kalangan warga KPT.

DBK merupakan kesinambungan pelaksanaan Bulan Bahasa Kebangsaan (BBK) yang diperkenalkan pada tahun 1999 bagi menyahut saranan kerajaan untuk memartabatkan bahasa Melayu. Maka itu, selaras dengan hasrat menjadikan kegiatan DBK sebagai kegiatan yang mendapat penyertaan yang lebih meluas dan berkesan, DBK dilaksanakan secara bersepadu dengan pelbagai pihak termasuklah kementerian, jabatan dan agensi kerajaan, swasta dan pertubuhan bukan kerajaan. Semenjak itu, KPT merupakan antara jabatan kerajaan yang aktif melaksanakan kegiatan kebahasaan dan sentiasa terlibat secara langsung dalam pelaksanaan program DBK.

Bersempena dengan DBK 2022, KPT-DBP turut menganjurkan Sayembara Pidato, Sayembara Nyanyian Lagu Rakyat dan Sayembara Poster Kajian yang akan berlangsung pada Julai 2022.


Selamat Bersara TKPD: Srikandi DBP yang Disanjungi

Kuala Lumpur – Seluruh warga kerja Dewan Bahasa dan Pustaka (DBP) petang tadi merakamkan penghargaan yang tinggi terhadap Timbalan Ketua Pengarah (Dasar) DBP, Dato’ Hajah Padilah Haji Ali atas segala jasa dan sumbangan yang dicurahkan kepada DBP selama tempoh 36 tahun 5 bulan 18 hari.

Beliau mula berkhidmat di DBP sejak 18 Februari 1985 sebagai Pegawai Penyelidik Gred A20. Sepanjang perkhidmatannya, beliau banyak mengutip pengalaman semasa bertugas di Bahagian Penerbitan Umum/Am (1985), Bahagian Penerbitan Sastera (1995), Bahagian Majalah (1996), Bahagian Sains Sosial dan Kemanusiaan (2000), Bahagian Majalah (2003), Bahagian Buku Umum (2012), Pentadbiran Jabatan Penerbitan (2014), dan Pentadbiran Jabatan Pengembangan Bahasa dan Sastera (2016).

Jawatan terakhir beliau sebagai Timbalan Ketua Pengarah (Dasar) Gred VU6 adalah di Bahagian Pentadbiran Pejabat Timbalan Ketua Pengarah (Dasar).

Persaraan wajib beliau diadakan dalam majlis yang sederhana tetapi amat bermakna dengan penyesuaian mengikut suasana kebiasaan baharu yang turut diraikan oleh pengurusan tertinggi DBP dan seluruh warga kerja DBP.

Memetik kata Pengerusi Lembaga Pengelola DBP, Prof. Datuk Seri Dr. Awang Sariyan, walaupun Dato’ Padilah sudah bersara, sumbangannya tetap diperlukan bagi pembinaan bahasa, sastera dan penerbitan DBP.

Mengulas lanjut tentang sumbangan Dato’ Padilah terhadap DBP, beliau berkata, penyertaan Dato’ Padilah dalam pembinaan bahasa, sastera dan penerbitan, secara tidak langsung telah mengangkat dan menjunjung bidang ini sebagai wadah ilmu untuk DBP dan masyarakat.

Kegigihan bekerja yang ditonjolkan oleh Dato’ Padilah turut diakui oleh Ketua Pengarah DBP, Datuk Abang Sallehuddin Abg. Shokeran, “Beliau tidak pernah mengambil cuti sakit walaupun akan bersara pada hari ini. Walaupun kita berada dalam suasana Perintah Kawalan Pergerakan (PKP), beliau tetap mempengerusikan mesyuarat tanpa mengira waktu dari pagi hingga lewat malam sebelum meninggalkan DBP.“

Beliau juga, tanpa ragu-ragu berani memikul tanggungjawab sebagai peneraju dalam membangunkan pelantar penerbitan digital DBP menerusi JendelaDBP yang secara tidak langsung memberikan impak positif kepada DBP dan masyarakat. Usaha murni ini sangat dibanggakan untuk mendokong pendigitalan perkhidmatan awam.

“Beliau sudah membina landasan DBP yang sangat kukuh; fasa terakhir sedang dilakukan dengan membina struktur sebaik mungkin yang memberikan manfaat kepada staf dengan beberapa perubahan yang sudah ditambah baik. Beliau sudah mencipta tapak landasan yang kemas, dan pelapis seterusnya akan menyambung legasi yang ditinggalkan oleh beliau.” katanya lagi.

“Editor perlu rajin menyemak dan mencatat segala kesilapan penyuntingan. Rujukilah dua buah buku ini, iaitu Tatabahasa Dewan dan Gaya Dewan dan sebuah buku lagi, iaitu Kamus Dewan.“ Hampir setiap hari Dato’ Padilah akan mengingatkan pesanan ini.

Suka tidak suka, kita perlu berdoa kepada Allah agar kita diberikan kekuatan untuk seronok bekerja. Saya sentiasa bermohon kepada Allah supaya warga kerja DBP sentiasa melakukan kerja dengan sebaik-baiknya, jangan mudah patah semangat atau lemah semangat, lakukan perubahan sikap dan budaya kerja.

Demikianlah pesanan yang sempat dititipkan kepada semua warga kerja DBP.

SELAMAT BERSARA DATO’ HAJAH PADILAH HAJI ALI

Warga DBP mendoakan YBhg. Dato’ agar dipanjangkan usia, dikurniakan kesihatan yang baik dan berbahagia bersama-sama keluarga tersayang.


Haji Md. Johari Hasan Dilantik sebagai TKPD DBP

Untuk mendapatkan maklumat terkini, ikuti kami melalui Telegram

Kuala Lumpur – Mesyuarat Khas Lembaga Pengelola Dewan Bahasa dan Pustaka (DBP) Bil. 2/2021 meluluskan Tuan Haji Md. Johari Hasan memangku jawatan Timbalan Ketua Pengarah (Dasar) DBP, berkuat kuasa pada hari ini. Beliau menggantikan Dato’ Hajah Padilah Haji Ali yang bersara wajib pada 5 Ogos 2021.

Haji Md. Johari sebelum ini merupakan Pengarah Jabatan Dasar dan Penyelidikan DBP. Beliau telah berkhidmat di Dewan Bahasa dan Pustaka selama lebih dari 27 tahun, bermula pada 1 November 1993. Dalam tempoh perkhidmatan beliau di DBP, beliau pernah menyandang jawatan Pengarah Jabatan Pembinaan Bahasa dan Sastera (2019 – 2020) dan menerajui beberapa bahagian penting di DBP, antaranya Bahagian Promosi dan Pengiktirafan (2018 – 2019; 2012 – 2016), Bahagian Peristilahan dan Leksikologi (2016 – 2018), Bahagian Perkamusan (2016), Bahagian Penguatkuasaan (2010 – 2012) dan Bahagian Dasar Bahasa (2008 – 2010).

DBP meletakkan sepenuh keyakinan terhadap Haji Md. Johari untuk menggalas tanggungjawab sebagai antara barisan kepimpinan utama DBP dan seterusnya meningkatkan lagi prestasi DBP dalam memartabatkan bahasa, sastera dan penerbitan negara. Tahniah diucapkan kepada Haji Md. Johari Hasan.


Memerangi Jenayah Rasuah

Kuala Lumpur – Dewan Bahasa dan Pustaka (DBP) dengan kerjasama Majlis Perundingan Melayu telah menganjurkan Forum Perangi Jenayah Rasuah menerusi Studio Siaran Langsung Media Sosial DBP pada 6 Ogos 2021 (Jumaat), pukul 5.00 petang.

Forum ini menampilkan Pengerusi UMMAH, Mohd Zai Mustafa selaku moderator, serta mantan Ketua Polis Negara, Tan Sri Musa Hassan; Pengerusi Rasuah Busters, Dato’ Hussamuddin Yaacub; dan Pengerusi Lembaga Pengelola DBP, Profesor Datuk Seri Dr. Awang Sariyan selaku ahli panel.

Menurut Mohd Zai, jenayah rasuah merupakan masalah yang mengganggu kestabilan dan kesejahteraan negara kerana berdasarkan Indeks Persepsi Rasuah (CPI) dunia bagi tahun 2020, kedudukan Malaysia jatuh ke kedudukan ke-57 berbanding dengan tangga ke-51 pada tahun 2019. Hal ini menunjukkan jenayah rasuah di negara ini berada pada tahap yang membimbangkan.

Bagi mengulas mengenai perkara ini, Tan Sri Musa Hassan berkata, “peningkatan jenayah rasuah di negara terjadi disebabkan berlaku kemerosotan nilai murni dalam kalangan masyarakat. Masyarakat pada hari ini lebih mementingkan kebendaan menyebabkan mereka terjerumus dalam kancah jenayah ini. Selain itu, disiplin yang kian merosot dalam kalangan pegawai penguat kuasa membuka ruang kepada pemberi dan penerima rasuah untuk menjalankan amalan yang tidak bermoral ini.“

Menurut beliau juga, dalam memerangi jenayah rasuah, masyarakat perlu diberikan kefahaman dan mereka sendiri perlu menolak rasuah. Integriti perlu bermula daripada pemimpin dan kita perlukan reformasi terhadap peraturan dan sistem yang lebih telus.

Dalam pada itu, Dato’ Hussamuddin Yaacub yang juga merupakan Pengerusi Kumpulan Karangkraf menekankan mengenai peranan media dalam usaha memerangi jenayah ini. Menurut beliau, media bertanggungjawab memastikan sistem berasaskan nilai kembali ke dalam hati rakyat.

Media perlu membuat kempen yang berkesan supaya masyarakat sentiasa sayang dan takut akan Tuhan, di samping sentiasa menghebahkan mengenai perlembagaan agar masyarakat berasa takut untuk melakukan amalan rasuah ini.

Untuk membangunkan nilai integriti dalam kalangan masyarakat, Profesor Datuk Seri Dr. Awang Sariyan berkata, “dalam hal ini, perlu ada strategi jangka masa panjang dan pendek. Strategi jangka masa panjang antaranya adalah dengan melakukan perubahan pada sistem pendidikan dengan cara penyepadukan ilmu dengan akhlak, serta peranan keluarga dan masyarakat dalam mengekang penularan amalan rasuah.“

“Bagi strategi jangka masa pendek pula, kita perlu kepada pindaan undang-undang dan mekanisme kawalan yang memberikan impak yang besar kepada peribadi manusia,“ tambah beliau.


Vaksinasi Tanpa Janji Temu untuk Petugas Bawah KPM

Putrajaya – Melalui kerjasama rapat Kementerian Pendidikan Malaysia (KPM) dengan Pasukan Petugas Khas Imunisasi COVID-19 (CITF), golongan guru, anggota kumpulan pelaksana (AKP) dan pekerja perkhidmatan sokongan di sekolah bawah KPM adalah antara kumpulan khas yang disenaraikan oleh CITF untuk mendapatkan vaksinasi tanpa janji temu (walk-in vaccination). Perkara ini dimaklumkan oleh Menteri Kanan Pendidikan, Datuk Dr. Radzi Jidin menerusi hantaran di media sosial beliau.

Dalam hantaran tersebut, beliau menyeru supaya guru, AKP serta pekerja perkhidmatan sokongan yang masih belum menerima janji temu dos pertama vaksin atau belum mendaftar mengambil tindakan segera untuk mendapatkan vaksin masing-masing. Tambah beliau, “perincian mengenai pemberian vaksin tanpa janji temu bagi kumpulan khas sekolah di bawah KPM, termasuklah keperluan dokumen sokongan akan dimaklumkan dalam masa terdekat.“

Beliau turut berkata, usaha untuk memastikan mereka yang berada dalam ekosistem pendidikan di sekolah menerima vaksin akan terus dipergiat melalui Pasukan Petugas Khas KPM-CITF.

Mengikut rekod KPM, hingga 7 Ogos 2021, sebanyak 352 649 orang guru (85.41 peratus), 52 256 orang AKP (77.69 peratus) dan 54 930 orang pekerja perkhidmatan sokongan termasuklah operator bas atau van sekolah (46.64 peratus) telah menerima sekurang-kurangnya satu dos vaksin. Bagi guru kelas peperiksaan pula, sebanyak 84 995 orang (94.89 peratus) telah menerima sekurang-kurangnya satu dos vaksin.

“Marilah sama-sama kita menjayakan program vaksinasi negara bagi membawa Malaysia keluar daripada kemelut pandemik COVID-19,“ ujar beliau.


Integriti Imuniti Organisasi

Untuk mendapatkan maklumat terkini, ikuti kami melalui Telegram

Putrajaya – Rasuah yang membarah dalam masyarakat umpama pandemik COVID-19 yang melanda. Hal ini bukan sahaja memberikan kesan buruk kepada individu, malahan melemahkan sistem penyampaian perkhidmatan dan melumpuhkan ekonomi, seterusnya meruntuhkan sesebuah tamadun. Mencegah rasuah juga perlu melalui pendekatan yang sama seperti pencegahan jangkitan wabak, iaitu dengan memutuskan rantaiannya sehingga mencapai imuniti kelompok atau herd immunity dengan elemen rasuah tidak dapat memasuki atau tersebar dalam kelompok masyarakat atau organisasi.

“Integriti imuniti merupakan satu pendekatan yang seiras dengan pencegahan COVID-19 dan bertujuan untuk mencegah penularan amalan atau gejala yang tidak baik, khususnya rasuah daripada meresap dan membarah dalam diri, organisasi serta masyarakat. Menghindari rasuah dan mewujudkan Komuniti Imuniti – Imuniti Kelompok (Herd Immunity) atau Pasukan Imuniti Kelompok (Corp-Herd Immunity) yang boleh menolak rasuah ialah tanggungjawab semua pihak,” ujar Ketua Perhubungan Masyarakat dari Bahagian Pendidikan Masyarakat, Suruhanjaya Pencegahan Rasuah Malaysia (SPRM), Jayantha Kumar Sen Gupta selaku moderator Wacana Integriti ACeIO (WI ACeIO) dengan tajuk “Malaysia Prihatin: Integriti Imuniti Organisasi” pada hari ini yang dilaksanakan secara dalam talian.

Pengerusi Perhubungan ACeIO Sektor Awam, Asrul Shah Razali selaku panel undangan berkata, cara terbaik untuk mencapai imuniti kelompok antirasuah adalah melalui pemberian vaksinasi integriti kepada semua lapisan masyarakat. Menurut beliau, vaksinasi integriti ini perlu bermula di rumah dan di peringkat kanak-kanak lagi. Ibu bapa memainkan peranan yang besar untuk membentuk imuniti dalam diri anak-anak yang boleh mencegahnya daripada dijangkiti atau diresapi oleh amalan-amalan yang tidak berintegriti.

“Apabila berada dalam organisasi, ketua jabatan atau pengurusan tertinggi organisasi bertanggungjawab sepenuhnya untuk membentuk Pasukan Imuniti Kelompok Antirasuah (Anti-Corruption Corp-Herd Immunity) dalam kalangan warga organisasi,” jelas Asrul Shah. Menurut beliau lagi, pengukuhan integriti ialah tindakan berterusan yang perlu dilaksanakan di semua peringkat khususnya dalam organisasi dan tidak boleh terhenti walaupun telah mencapai tahap Komuniti Imuniti – Imuniti Kelompok (Herd Immunity) atau Pasukan Imuniti Kelompok (Corp-Herd Immunity) .

Seorang lagi panel WI ACeIO, iaitu Pengerusi Perhubungan ACeIO Sektor Swasta, Nurirdzuana Ismail menjelaskan bahawa pematuhan kepada sistem dan prosedur juga adalah perlu bagi mewujudkan persekitaran berintegriti yang akan membentuk prinsip pentadbiran berintegriti. Menurut beliau, integriti perlu diperkukuh dari dalam mahupun luaran sehingga diterjemahkan menjadi budaya dalam komuniti atau organisasi. Bahkan, integriti perlu terus diperkukuh biarpun sebahagian besar daripada anggota komuniti atau warga organisasi tersebut telah mencapai imuniti kelompok dan terlindung daripada penyebab atau punca penyelewengan, salah guna kuasa dan rasuah.

“Pengamalan integriti dalam organisasi perlu dizahirkan oleh warga organisasi dan dimaklumkan kepada semua pihak, khususnya pihak yang berkepentingan dengan organisasi. Menjadi peranan dan tanggungjawab pegawai integriti termasuklah CeIO yang merupakan barisan hadapan dalam pembudayaan integriti dan antirasuah untuk memastikan imuniti kelompok antirasuah berjaya dicapai demi memutuskan rantaian rasuah dalam organisasi dan komuniti,” ujar Nurirdzuana.


Satu Perak, Satu Gangsa Menutup Tirai Malaysia di Tokyo

TOKYO – Malaysia berjaya menuai sebutir pingat perak pada saingan hari terakhir Sukan Olimpik Tokyo 2020 menerusi jaguh berbasikal trek, Dato’ Mohd. Azizulhasni Awang dalam acara Keirin di Velodrom Izu pada hari ini. Persembahan penuh bertenaga, semangat dan kudrat daripada anak jati Dungun, Terengganu yang berusia 33 tahun dan terkenal dengan julukan The Pocket Rocketman ini bukan sahaja membanggakan  negara malah membuka mata dunia dengan keupayaan luar biasanya apabila menjadi  satu-satunya pelumba dari Asia yang mampu mencabar pelumba dari negara Eropah dalam acara akhir tersebut.

Kejayaan penuh bermakna itu menyaksikan kontinjen negara melabuhkan tirai Tokyo 2020 dengan meraih satu pingat perak dan satu pingat gangsa yang terdahulu dimenangi oleh beregu lelaki, Aaron Chia dan Soh Wooi Yik menerusi acara badminton.

Secara keseluruhan, Malaysia mengakhiri temasya Olimpik 2020 pada kedudukan ke-74 carta pungutan pingat dan muncul negara Asia Tenggara ketiga terbaik di belakang Filipina yang berada pada kedudukan ke-50 dengan satu emas, dua perak dan satu gangsa.

Indonesia pula menghuni tangga ke-55 dengan satu emas, satu perak dan tiga gangsa, manakala Thailand berada pada kedudukan ke-59 menerusi satu emas dan satu gangsa.

Amerika Syarikat terus menepati ramalan selaku juara keseluruhan untuk tiga edisi Olimpik berturut-turut apabila pada kali ini memenangi sebanyak 39 pingat emas, 41 perak dan 33 gangsa, diikuti China pada kedudukan kedua (38 emas, 32 perak, 18 gangsa), dan tuan rumah, Jepun dengan penuh bangga berada pada kedudukan ketiga (27 emas, 14 gangsa, 17 gangsa).

Malaysia tentunya akan melakukan pascanilai bagi mengenal pasti atlet yang berpotensi sebagai prospek pingat emas untuk edisi Olimpik seterusnya, iaitu di Paris, Perancis pada tahun 2024. Persediaan seharusnya bermula dengan lebih awal memandangkan atlet pada kali ini hanya mempunyai tempoh tiga tahun sahaja sebelum menghadapi Olimpik Paris 2024 khususnya bagi merealisasikan impian memburu pingat emas pertama Malaysia.


Biar Apa-apa Pun Warnanya

Wira dan jaguh berbasikal trek negara, Dato’ Mohd Azizulhasni Awang membuktikan kepada dunia bahawa Malaysia merupakan pesaing terhebat dalam acara Keirin setelah beliau meraih pingat perak Olimpik 2020 dalam acara tersebut di Velodrom Izu pada pagi tadi.

Kejayaan luar biasa yang diraih oleh pelumba berusia 33 tahun ini sememangnya amat dinanti-nantikan oleh seluruh rakyat Malaysia.  Meskipun impian pingat emas pertama negara tidak mampu digenggam, namun Azizulhasni telah membuktikan bahawa beliau ialah wira negara di pentas Olimpik lebih-lebih lagi apabila Azizulhasni memperbaik pencapaiannya yang sebelum ini meraih pingat gangsa pada Olimpik Rio 2016.

Mengiringi kejayaan itu, rata-rata media sosial dibanjiri dengan rakaman ucapan tahniah dan kata-kata semangat buat wira negara ini dan kontinjen negara yang telah bertarung di pentas Olimpik 2020.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah turut menzahirkan ucapan tahniah kepada Azizulhasni atas kejayaannya meraih pingat Perak.

“Seri Paduka Baginda berdua menyifatkan pencapaian Azizulhasni ini sebagai pencapaian yang amat bermakna kepada Malaysia. Semestinya seluruh rakyat Malaysia amat berbangga dengan aksi dan semangat tidak mudah mengalah yang ditunjukkan oleh Azizulhasni,” kata Istana Negara menerusi kenyataan yang dikeluarkan sebentar tadi.

Sementara itu, menerusi hantaran Facebook Perdana Menteri Malaysia, Tan Sri Muhyiddin Mohd. Yassin, beliau menyifatkan kejayaan Azizulhasni meraih pingat perak telah menambahkan keceriaan kepada kontinjen negara sebelum temasya sukan berkenaan melabuhkan tirainya pada malam ini.

“Biar apa-apa pun warnanya, kilauan pingat yang dikutip pada pentas sukan terbesar ini tentunya memberikan makna yang cukup signifikan buat anda (Azizulhasni) dan juga negara apabila melihat Jalur Gemilang dinaikkan. Seluruh rakyat Malaysia pastinya amat berbangga dengan aksi dan semangat tidak mudah mengalah yang anda tunjukkan. Saya turut berasa sayu melihat tangisan kemenangan sebentar tadi. Kami di Malaysia amat memahami perasaan serta kesukaran yang anda lalui sepanjang temasya ini. Terima kasih saya ucapkan atas segala pengorbanan anda demi negara,“ ucap Perdana Menteri.

Dalam acara itu, pingat emas dimenangi oleh pelumba Britain, Jason Kenny yang sekali lagi mempertahankan pingat yang dimenanginya pada Olimpik Rio 2016, manakala pelumba Belanda, Harrie Lavreysen memenangi pingat gangsa.


Hijrah ke Arah Pengukuhan Integriti

Untuk mendapatkan maklumat terkini, ikuti kami melalui Telegram

Putrajaya – Peristiwa hijrah telah memberikan panduan yang jelas tentang erti sebuah pengorbanan dan perubahan dalam pengukuhan integriti yang terpahat dalam lipatan sejarah. Sesungguhnya, menghayati hijrah berupaya membentuk akhlak dan peribadi mulia yang menjadi asas kepada pembentukan jati diri dan integriti.

Timbalan Ketua Pesuruhjaya (Pengurusan dan Profesionalisme), Suruhanjaya Pencegahan Rasuah Malaysia (SPRM), Dato’ Junipah Wandi berkata, sudah tiba masanya semua pihak mengubah pandangan terhadap peranan masing-masing dalam mendepani cabaran dan kemelut yang melanda negara.

Semua pihak juga perlu memikirkan cara dan kaedah untuk melakukan perubahan dalam menjayakan peranan serta tanggungjawab membudayakan integriti dan antirasuah secara lebih berkesan.

Beliau turut menyarankan supaya perubahan dapat dilakukan dalam penyampaian perkhidmatan yang berkualiti dengan memanfaatkan teknologi maklumat dan komunikasi (TMK).

Beliau turut menyeru semua pihak khususnya Pegawai Integriti Bertauliah (CeIO) untuk melakukan perubahan dengan sentiasa berusaha mengukuhkan kompetensi, jati diri dan integriti.

Presiden Persatuan Pegawai Integriti Bertauliah (ACeIO), Ahmad Sabri Mohamed ketika dihubungi menyambut baik saranan Dato’ Junipah. Menurut beliau, banyak perubahan telah dibuat oleh ACeIO khususnya untuk membantu ahli persatuan. Bahkan dalam tempoh pandemik ini, ACeIO turut memanfaatkan kemudahan TMK dalam mengukuhkan jati diri dan kompetensi ahlinya melalui program serta aktiviti yang berkualiti.

Antara program dan aktiviti yang dilaksanakan untuk manfaat ahli ACelO adalah dengan mengadakan program seminar secara berkala, wacana dan perkongsian amalan terbaik integriti secara dalam talian.

ACeIO juga menerbitkan pelbagai berita dan artikel yang turut dikongsikan di laman sosial secara harian. Selain itu, ACeIO juga berkolaborasi dengan beberapa pihak termasuklah SPRM serta Dewan Bahasa dan Pustaka (DBP) dalam penerbitan digital.

Ahmad Sabri turut berkongsi program serta aktiviti yang akan dilaksanakan oleh ACeIO. Antaranya termasuklah program simposium integriti dengan kerjasama kerajaan negeri dan persidangan antarabangsa secara kolaborasi dengan universiti.

Sehubungan dengan itu, beliau mengajak semua pihak agar mengambil semangat hijrah untuk bersama-sama ACeIO untuk melakukan perubahan dengan mengukuhkan kapasiti dan kebolehan berasaskan integriti serta mencipta kejayaan dalam pembudayaan integriti dan antirasuah di negara tercinta ini.


Sesi Persekolahan Secara Bersemuka dan Situasi Semasa Pandemik COVID-19

Sejak awal tahun 2021, berlaku peningkatan kes COVID-19 yang mendadak di negara ini. Perkembangan tersebut bukan sahaja menjejaskan sektor ekonomi, malah turut memberikan risiko kepada pelbagai sektor sosial termasuklah sektor pendidikan.

Kementerian Pendidikan Malaysia (KPM) menerusi kenyataan medianya pada 17 Julai lalu, mengumumkan bahawa sesi pengajaran dan pembelajaran di rumah (PdPR) akan diteruskan hingga 31 Ogos 2021 dan juga menetapkan bahawa sekolah akan dibuka secara berperingkat untuk proses pengajaran dan pembelajaran (PdP) secara bersemuka mulai 1 September 2021.

Keputusan yang diambil ini mengambil kira situasi semasa pandemik COVID-19 serta perbincangan bersama antara KPM, Kementerian Kesihatan Malaysia (KKM) dan Majlis Keselamatan Negara (MKN).

Tarikh menuju 31 Ogos 2021 berbaki lebih kurang dua minggu lagi. Ibu bapa pastinya berasa gusar untuk menghantar anak-anak mereka hadir ke sekolah bagi mengikuti sesi persekolahan secara bersemuka. Hal ini dikatakan demikian kerana kes baharu COVID-19 yang dilaporkan oleh KKM tidak menunjukkan penurunan. Hingga 14 Ogos 2021, jumlah kes baharu yang dicatat adalah sebanyak 20 670.

Walaupun begitu, ibu bapa tidak perlu bimbang kerana pembukaan sekolah secara bersemuka ini pastinya akan mengambil kira penilaian risiko semasa yang akan dilakukan secara terperinci oleh pihak KKM dan MKN.

Hal ini dikatakan demikian kerana sebelum ini, sesi persekolahan secara bersemuka yang bermula pada 1 Mac lalu juga terpaksa dijadualkan semula apabila berlaku peningkatan kes COVID-19 di seluruh negara. Keadaan ini membuktikan bahawa penetapan takwim persekolahan meskipun telah diumumkan, namun masih bergantung pada perkembangan semasa pandemik COVID-19.

Selain itu, menurut data KPM, hingga 7 Ogos 2021, sebanyak 352 649 orang guru atau meliputi 85.41 peratus sudah menerima sekurang-kurangnya satu dos vaksin, manakala bagi guru kelas peperiksaan pula merekodkan sebanyak 84 995 orang (94.89 peratus).

Jumlah vaksinasi dalam kalangan guru juga pastinya menjadi kriteria penting dalam penetapan pembukaan sesi persekolahan secara bersemuka kelak. Hal ini telah dinyatakan oleh pihak KPM dalam kenyataan medianya pada 17 Julai yang lalu bahawa KPM sentiasa bekerjasama rapat dengan Badan Bertindak Imunisasi COVID-19 (CITF) bagi memastikan kadar vaksinasi dalam kalangan guru, pentadbir dan kakitangan sokongan di sekolah dapat terus dipertingkatkan.

Selain guru, pentadbir dan kakitangan sekolah, pada 13 Ogos lalu, Menteri Penyelaras Program Imunisasi COVID-19 Kebangsaan, Khairy Jamaluddin melalui ciapan beliau di Twitter menyatakan bahawa vaksinasi akan diberi kepada individu yang berumur antara 12 hingga 17 tahun mengikut keutamaan, iaitu individu yang mempunyai masalah kronik, diikuti dengan mereka yang tidak mempunyai masalah kesihatan. Menurut Khairy, perkara ini akan diumumkan oleh Jawatankuasa Khas Jaminan Akses Bekalan Vaksin COVID-19 (JKJAV) pada minggu depan.

Perkara ini juga pastinya akan diambil kira oleh KPM dalam menentukan pembukaan sekolah secara bersemuka. Hingga hari ini, belum ada sebarang ketetapan baharu berhubung dengan pembukaan sekolah seperti yang telah digariskan oleh MKN pada 10 Ogos lalu, iaitu:

Yang jelas, dalam membuat sebarang keputusan, KPM pastinya akan mengambil kira situasi semasa pandemik COVID-19 negara menerusi pertimbangan yang dibuat oleh Â KKM dan MKN. KPM juga sudah menjelaskan dalam sidang medianya sebelum ini bahawa sebarang perubahan akan dimaklumkan lebih awal, iaitu selewat-lewatnya seminggu sebelum sekolah dibuka. Maka itu, semua pihak seharusnya tidak menimbulkan polemik, sebaliknya bersabar dan menunggu pengumuman rasmi daripada MKN dan KPM.

KPM sentiasa komited untuk terus melakukan yang terbaik.


Forum Sejarah Kemerdekaan: Mengimbau Sejarah Kemerdekaan Negara

Untuk mendapatkan maklumat terkini, ikuti kami melalui Telegram

Kuala  Lumpur – Perpaduan nasional ialah perpaduan negara yang harus diamalkan oleh semua rakyat Malaysia. Hal ini demikian kerana perpaduan dapat menyatukan masyarakat yang berbilang bangsa dalam satu negara.

Bersempena dengan sambutan bulan kemerdekaan, pada hari ini, Gerakan Pembela Ummah (UMMAH) menganjurkan Forum Sejarah Kemerdekaan yang bertajuk “Mengimbau Sejarah Kemerdekaan Negara”. Forum yang diadakan secara dalam talian boleh ditonton secara langsung menerusi Facebook dan YouTube Gerakan Pembela Ummah – UMMAH.

Forum ini menampilkan empat panel jemputan, iaitu Prof. Datuk Seri Dr. Awang Sariyan, Pengerusi Ahli Lembaga Pengelola Dewan Bahasa dan Pustaka (DBP), Prof. Dato’ Haji Mahamad Naser Disa; Profesor Undang-undang Perlembagaan di Kuliyah Undang-Undang, Universiti Sultan Zainal Abidin (UniSZA), Prof. Emeritus Dato’ Dr. Teo Kok Seong; Felo Utama di Institut Kajian Etnik (KITA) dan Dr. Balanchandran Gopal Krishnan; Pegawai Khas (Hal Ehwal Bukan Islam) Menteri Besar Terengganu.

Sesi forum dimulakan oleh Prof. Dato’ Haji Mahamad Naser Disa yang memerihalkan berkaitan dengan Rukun Negara dalam konteks kemerdekaan. Menurut beliau, Rukun Negara yang sedia ada perlu diamalkan dan dihayati oleh semua rakyat Malaysia dan bukannya sekadar dibaca.

Pematuhan prinsip Rukun Negara amat penting kerana perkara ini merupakan teras untuk negara mencapai kemerdekaan. Selain itu, perkara yang perlu diberikan perhatian ialah prinsip keluhuran perlembagaan, iaitu rakyat mestilah menumpahkan taat setia kepada Yang di-Pertuan Agong dan menghormati perkara yang telah termaktub dalam perlembagaan.

Dr. Balachandran mengakui bahawa penghayatan terhadap sejarah kemerdekaan negara sangat penting bagi memperkasakan perpaduan nasional dan kestabilan negara. Hal ini demikian kerana tahap perpaduan nasional masyarakat Malaysia masih berada pada tahap yang belum boleh dibanggakan.

Beliau juga menyeru agar semua rakyat belajar untuk menikmati kemerdekaan sebenar. Keadilan menjadi tonggak utama untuk rakyat menikmati kemakmuran. Beliau turut mengingatkan rakyat agar melakukan perkara yang betul dan bukan perkara yang popular tetapi salah.

Jangan sesekali menjadikan kebencian kepada sesuatu kaum itu menyebabkan berlakunya ketidakadilan. Jangan jadikan bangsa sebagai akidah perjuangan sebaliknya kita mestilah mendaulatkan undang-undang.

Dr. Teo Kok Seong pula berpendapat, dasar solidariti antara kaum sangat penting dalam sebuah etnik bagi mencapai kemerdekaan dalam masyarakat majmuk. Perjanjian etnik merupakan asas untuk mengurus perpaduan. Namun sayangnya, kontrak sosial ini menjadi pertikaian oleh sesetengah pihak.

Maka itu, kontrak sosial perlu diimbas bukan sahaja pada hari ulang tahun kemerdekaan, sebaliknya pada setiap masa dari satu generasi ke generasi akan datang.

Selanjutnya, forum yang dipengerusikan oleh Mohd Faizzuddin Mohd Zai ini beralih kepada panel jemputan keempat, iaitu Prof. Datuk Seri Dr. Awang Sariyan bagi membicarakan kepentingan generasi sekarang menghayati sejarah kemerdekaan negara.

Prof. Datuk Seri Awang menyatakan bahawa erti kemerdekaan perlu dihayati dalam semua sektor termasuklah sektor pentadbiran dan pendidikan.

Pemahaman terhadap erti kemerdekaan bukan sekadar mengibarkan jalur gemilang dan melaungkan “merdeka” semata-mata, malah rakyat perlu membina acuan pemikiran yang seiring dengan kemerdekaan yang dikecapi.

Dalam pada itu, Prof. Datuk Seri Dr. Awang juga menyarankan agar kita perlu mengambil nilai positif daripada setiap bangsa dan tamadun serta janganlah meremehkan sejarah. Sentimen perkauman yang terlalu beremosi perlu dielakkan dan angkatlah nilai bersama sebagai kekuatan rakyat Malaysia supaya kita dapat menghayati kemerdekaan sebagai nikmat bersama.

Forum yang bersiaran langsung hampir tiga jam ini mendapat kerjasama daripada pertubuhan bukan kerajaan (NGO) seperti UMMAH Peringkat Negeri, Pertubuhan Cakna Rakyat Malaysia, Pertubuhan Muafakat Belia Islam Malaysia, MyHawa, Irsyad Care, Gabungan Mahasiswa Islam Se-Malaysia (GAMIS), Yayasan Amal Malaysia, Persatuan Ulama’ Malaysia, Pertubuhan Ilmuan Malaysia (Ilmuan) dan Majlis Pendidikan Islam Malaysia (MAPPIM).


Menyanggah Sanggahan Lim Kit Siang tentang Penguatkuasaan Bahasa Melayu

Terdapat kekeliruan fakta dan pendapat dalam pernyataan Ahli Parlimen Iskandar Puteri, Johor, YB Tuan Lim Kit Siang tentang isu penggunaan bahasa Melayu (yang disiarkan menerusi sebuah media secara dalam talian pada 29 Mei 2022).

Sokongan dan jaminan Ketua Setiausaha Negara (KSN), Tan Sri Dato’ Seri Mohd. Zuki Ali tentang penggunaan bahasa Melayu sebagai bahasa rasmi perlu dilihat dalam konteks pematuhan penjawat awam kepada dasar dan undang-undang negara. Penegasan KSN bermaksud bahawa semua penjawat awam, selaras dengan aku janji untuk mematuhi dasar dan undang-undang negara, mesti melaksanakan penggunaan bahasa Melayu dalam urusan rasmi. YB Tuan Lim Kit Siang perlu merujuk Perkara 152(6) Perlembagaan Persekutuan yang memperuntukkan bahasa Melayu sebagai bahasa urusan rasmi pentadbiran kerajaan persekutuan, kerajaan negeri dan pihak berkuasa awam.

Selama ini, ada penjawat awam termasuklah di peringkat atasan yang agak lalai memenuhi amanah itu sehingga banyak mesyuarat berlangsung dalam bahasa Inggeris. Demikian juga bahasa dalam sebahagian dokumen rasmi kerajaan. Program Audit Bahasa Melayu yang dilaksanakan oleh Jabatan Perkhidmatan Awam dan Dewan Bahasa dan Pustaka sejak tahun 2013 mengesahkan masalah ketidakpatuhan sejumlah jabatan dan agensi kerajaan dalam penggunaan bahasa Melayu untuk urusan rasmi.

Data 76 peratus jabatan dan agensi yang menggunakan bahasa Melayu sepenuhnya dalam urusan rasmi seperti yang diberikan oleh Ketua Pengarah Jabatan Perkhidmatan Awam dalam Simposium Pengantarabangsaan Bahasa Melayu baru-baru ini menjadi satu lagi bukti. Sesudah negara Merdeka 65 tahun, keadaan sebegitu tidak patut dibiarkan berterusan. Maka ucapan dan pernyataan KSN untuk membetulkan keadaan itu menepati peranan beliau sebagai ketua pentadbiran awam. Beliau boleh didakwa sebagai tidak amanah dan tidak cekap jika tidak memastikan dasar dan undang-undang negara terlaksana.

Soal hukuman tidak berbangkit jika penjawat awam mematuhi dasar dan undang-undang negara. Bagi penjawat awam yang ingkar, apakah pilihan lain yang dapat dicadangkan oleh YB Tuan Lim Kit Siang selain tindakan tatatertib? Sebagai penjawat awam yang pernah mengetuai sebuah agensi kerajaan, saya amat maklum betapa sulitnya sesuatu tindakan tatatertib dapat diambil kerana begitu banyak tatacara dan birokrasi yang perlu dilalui.

Tentang arahan Tan Sri Rafidah Aziz agar komunikasi di Kementerian Perdagangan Antarabangsa yang pernah dipimpinnya menggunakan bahasa Inggeris, perkara itu jelas bertentangan dengan Perkara 152(6) Perlembagaan Persekutuan meskipun beliau berhujah mendapat kelulusan Jemaah Menteri. Jemaah Menteri sendiri tertakluk kepada Perlembagaan Persekutuan sebagai undang-undang tertinggi negara. Jika badan eksekutif negara sendiri tidak akur kepada undang-undang tertinggi negara, kepada siapakah dapat diharapkan perkara itu dipatuhi? Inilah antara inti sari hasrat dan keputusan Perdana Menteri yang disokong oleh KSN tentang usaha meningkatkan martabat bahasa Melayu.

Pendapat lain yang perlu dibetulkan adalah bahawa bahasa Melayu bukan sahaja untuk tujuan perpaduan kebangsaan malahan ada tujuan lain yang sama pentingnya, iaitu untuk menjadi alat komunikasi jentera pentadbiran negara. Itulah semangat dalam Perkara 152(6) Perlembagaan Persekutuan. Sebagai ahli Parlimen yang menjadi badan penggubal undang-undang negara, YB Tuan Lim Kit Siang dan ahli Parlimen yang lain, termasuk Tan Sri Rafidah patut faham dengan sebaik-baiknya tentang peruntukan dalam Perlembagaan Persekutuan itu.

Isu yang sering dimomokkan ialah terencatnya kemajuan negara jika penjawat awam tidak fasih berbahasa Inggeris. Yang lebih utama ialah keterampilan dan kecekapan pengurusan serta adanya fikiran yang tinggi dan kreatif dalam kalangan penjawat awam. Mahir berbahasa Inggeris tanpa adanya sifat kreatif dan berfikiran tinggi tidak membantu negara menjadi maju.

Seperkara lagi, adakah penegasan kepada penggunaan bahasa Melayu untuk urusan rasmi negara bererti kerajaan mengetepikan bahasa Inggeris? Hal sebaliknya sebenarnya yang berlaku. Pejuang bahasa Melayu menyaksikan keadaan yang agak berlebihan tentang usaha kerajaan dalam bahasa Inggeris sehingga menjejaskan bahasa Melayu. Program pengajaran Sains dan Matematik dalam bahasa Inggeris (PPSMI), kuliah kursus sains dan teknologi dan beberapa bidang lain di IPT dalam bahasa Inggeris adalah antara contoh keprihatinan berlebihan kerajaan pada satu waktu dahulu kepada bahasa Inggeris. Apabila Perdana Menteri dan KSN sekarang menginsafi kesilapan kerajaan masa lalu, mengapakah YB Tuan Lim Kit Siang dan orang lain yang senada dengan beliau menjadi resah dan panas punggung?

Penguasaan bahasa Inggeris dalam kalangan penjawat awam dapat ditingkatkan melalui kursus dalam perkhidmatan dengan berasaskan modul bahasa Inggeris untuk kegunaan khas, seperti diplomatik dan perdagangan. Itulah yang dilakukan oleh negara-negara maju, bukan mengajarkan bahasa Inggeris untuk tujuan peragaan kehebatan berbahasa Inggeris setanding dengan penutur jatinya, tetapi untuk berjaya menggunakan bahasa Inggeris sebagai komunikasi yang berkesan dalam perundingan dan pengutaraan idea besar.

Berdasarkan pengalaman saya semasa ditugaskan sekitar lima tahun di Republik Rakyat China, lebih 100 bahasa asing diajarkan di Beijing Foreign Studies University tetapi bahasa utama dalam bidang diplomasi, pengajian, penyiaran dan lain-lain adalah menggunakan bahasa negara, iaitu bahasa Mandarin. Keadaan yang sama diamalkan di Korea Selatan dan Jepun serta banyak negara lain.

Perjuangan mengangkat martabat bahasa Melayu tidak sama sekali berkaitan dengan penafian akan pentingnya penguasaan bahasa Inggeris dan bahasa asing lain yang penting. Adakah YB Tuan Lim Kit Siang, Tan Sri Rafidah dan yang seangkatan dengan beliau berfikir bahawa pejuang bahasa tidak menggunakan bahasa Inggeris dan bahasa lain ketika berinteraksi di peringkat antarabangsa? Usah memperlekeh kemampuan pejuang bahasa.

Saya menutup tulisan dengan menggunakan ayat yang sama yang diujarkan oleh YB Tuan Lim Kit Siang tetapi dengan seruan yang 360 darjah berlainan. Perdana Menteri Malaysia, YAB Dato’ Seri Ismail Sabri Yaakob perlu mempunyai keberanian untuk melaksanakan dasar dan undang-undang negara, termasuk dalam soal dasar bahasa kebangsaan. Demikian juga, KSN mesti membuktikan bahawa di bawah pimpinannya, penjawat awam berlaku amanah dalam melaksanakan dasar-dasar negara, termasuklah Dasar Bahasa Kebangsaan.

Profesor Datuk Seri Dr. Awang Sariyan merupakan Pengerusi Lembaga Pengelola Dewan Bahasa dan Pustaka dan Pengarah Institut Alam dan Tamadun Melayu (ATMA), Universiti Kebangsaan Malaysia.


Tarikh 3 Oktober 2021, Pembukaan Sekolah bagi Negeri Fasa Dua dan Fasa Tiga PPN

Untuk mendapatkan maklumat terkini, ikuti kami melalui Telegram

Kementerian Pendidikan Malaysia (KPM) mengumumkan bahawa 3 Oktober 2021 sebagai tarikh baharu pembukaan semula sekolah bagi negeri dalam Fasa Dua dan Fasa Tiga Pelan Pemulihan Negara (PPN).

Pengumuman tersebut dibuat oleh Menteri  Kanan Pendidikan, Datuk Dr. Radzi Jidin menerusi hantaran video dalam laman Facebook rasminya pada malam ini. Menerusi pengumuman tersebut, Dr. Radzi turut menjelaskan bahawa pembukaan sekolah masih tidak dibenarkan bagi negeri dalam Fasa Satu PPN. Bagi negeri dalam Fasa Dua, pembukaan sekolah hanya untuk kelas peperiksaan, manakala bagi negeri dalam Fasa Tiga, pembukaan penuh persekolahan adalah dibenarkan.

“Ini berdasarkan prosedur operasi standard (SOP) Majlis Keselamatan Negara (MKN). Maka itu, kita tidak boleh menyatakan bahawa 1 September semua sekolah akan dibuka. Keselamatan murid merupakan keutamaan kerajaan. Sasaran dan hasrat kita pada awalnya, iaitu pada 1 September (untuk pembukaan sekolah), namun hal itu tertakluk pada penilaian risiko yang dibuat oleh Kementerian Kesihatan Malaysia (KKM) dan MKN dengan perbincangan bersama-sama KPM,” jelas Dr. Radzi.

Beliau turut menjelaskan bahawa keadaan semasa negeri,  kadar vaksinasi dan kapasiti fasiliti kesihatan juga perlu diambil kira sebelum sebarang keputusan mengenai pembukaan semula sekolah dicapai. Tambah beliau lagi, keputusan akan dibuat selewat-lewatnya seminggu sebelum tarikh pembukaan semula sekolah diumumkan.

“Bagi murid Tahun Satu dan Tahun Dua yang mungkin agak ketinggalan dari segi pembacaan literasi dan numerasi, kita sediakan program pemugaran bagi membolehkan mereka menguasai tahap yang minimum,” katanya ketika mengulas inisiatif bagi murid yang ketinggalan pembelajaran apabila sesi persekolahan secara Pengajaran dan Pembelajaran di Rumah (PdPR) diteruskan.

Pada 17 Julai lalu, KPM memaklumkan bahawa ketetapan pembukaan sekolah secara berperingkat untuk Pengajaran dan Pembelajaran (PdP) secara bersemuka diputuskan mulai 1 September 2021, iaitu selepas mengambil kira kadar vaksinasi yang tinggi dalam kalangan guru, pentadbir dan kakitangan sokongan sekolah. Walau bagaimanapun, KPM turut menegaskan bahawa penilaian risiko oleh KKM dan MKN akan diambil kira sekiranya terdapat keperluan untuk membuat perubahan terhadap tarikh tersebut.

Dalam pengumuman yang berbeza, Dr. Radzi turut memaklumkan bahawa hingga 15 Ogos 2021, sebanyak 102 352 buah peranti di bawah inisiatif Cerdik telah diagihkan kepada murid yang layak. Sementara itu, baki 47 648 buah peranti lagi dijangka akan selesai diagihkan sebelum akhir September 2021.


KPM Bentangkan Garis Panduan Baharu Pertukaran Guru dalam Masa Terdekat

Putrajaya – “Kementerian Pendidikan Malaysia (KPM) telah meneliti dan memperhalusi secara mendalam mengenai isu pertukaran guru yang telah berlarutan sejak sekian lama. Berdasarkan penelitian yang dibuat, satu garis panduan baharu telah disediakan bagi permohonan pertukaran guru,“ demikian menurut Menteri Kanan Pendidikan, Datuk Dr. Radzi Jidin menerusi hantaran video di Facebook beliau hari ini.

Menurut beliau, garis panduan ini akan menggantikan Surat Pekeliling Ikhtisas 1975 Panduan bagi Pertukaran Guru-guru.

“Dalam garis panduan baharu ini, banyak penambahbaikan yang kita perkenalkan, antaranya ialah kita akan membenarkan permohonan pertukaran guru sepanjang tahun. Banyak lagi penambahbaikan yang akan dilaksanakan dalam konteks pertukaran guru ini yang akan diperkenalkan dalam masa terdekat,“ ujar beliau.

Menerusi video yang berdurasi empat minit 29 saat itu, Dr. Radzi berkata, beliau menerima banyak permohonan berkaitan dengan pertukaran guru.

Ramai yang memohon agar pertukaran 2021 diproses seiring dengan pengambilan guru baharu secara sekali beri yang telah diumumkan oleh KPM. Sememangnya itulah hasrat KPM, iaitu sebelum kita menempatkan 18 702 orang guru baharu daripada pengambilan guru secara sekali beri ini, kita akan cuba menyelesaikan sebanyak mungkin permohonan pertukaran guru bagi tahun 2021.

Namun begitu, menurut beliau, terdapat beberapa perkara penting yang diambil kira sebelum mempertimbangkan sebarang permohonan pertukaran.

Yang pertama ialah kekosongan jawatan dan yang kedua ialah keperluan opsyen di negeri yang dipohon.

“Saya menyeru kepada guru sekalian supaya terus memberikan yang terbaik dan kita terus bersama-sama meningkatkan kualiti pendidikan di negara kita,“ ujar Dr. Radzi.

KPM sentiasa komited untuk melakukan yang terbaik.


“Jelaslah Saya telah Kehilangan Majoriti” – Tan Sri Muhyiddin

Untuk mendapatkan maklumat terkini, ikuti kami melalui Telegram

KUALA LUMPUR – Tepat pukul 3.00 petang, Tan Sri Muhyiddin Mohd. Yassin mengumumkan peletakan jawatannya sebagai Perdana Menteri Malaysia kelapan dalam perutusan khas yang disiarkan secara langsung di televisyen.

Ujar Muhyiddin, beliau telah menyerahkan warkah peletakan jawatan sebagai Perdana Menteri dan seluruh Jemaah Menteri di bawah Perkara 43(4) Perlembagaan Persekutuan kepada Yang di-Pertuan Agong disebabkan kehilangan kepercayaan majoriti Ahli Dewan Rakyat.

“Jelaslah saya telah kehilangan sokongan majoriti. Jadi, tidak perlulah lagi keabsahan saya sebagai Perdana Menteri ditentukan di Parlimen. Maka itu, pada hari ini saya meletakkan jawatan sebagai Perdana Menteri dan jawatan seluruh ahli Jemaah Menteri sebagaimana yang dikehendaki oleh Perlembagaan Persekutuan,” ucap Muhyiddin.

Sebagai Perdana Menteri kelapan, Muhyiddin menjawat jawatan itu  selama 17 bulan selepas dilantik pada 1 Mac 2020. Walau bagaimanapun, beliau yang merupakan Presiden Parti Bersatu dan Ahli Parlimen Pagoh menyerahkan surat peletakan jawatan kepada Yang di-Pertuan Agong pada tengah hari tadi semasa menghadap Seri Paduka Baginda di Istana Negara.

Pada akhir perutusannya, Muhyiddin turut merakamkan ucapan terima kasih kepada seluruh petugas barisan hadapan negara; ahli Jemaah Menteri; warga perkhidmatan awam; isteri dan ahli keluarganya; parti politik yang menyokong kepimpinannya; dan seluruh rakyat Malaysia. Muhyiddin juga mendoakan agar kesejahteraan rakyat dan negara ini dapat terus dipertahankan oleh kepimpinan baharu negara yang akan dilantik kelak.